text:
WILLEMSTAD – Dia 29 di Novèmber, 2015, Eldrion Regina i Roën Trinidad, lo tin un enkuentro gratis na University of Curacao (UoC) di 5 pa 8 di anochi, unda e públiko por hasí pregunta i kòmbersá riba diferente tópiko interesante pa yega na un bida yená ku propósito. Eldrion Regina di 29 aña di edat, ta hasiendo furor ku su videonan inspirashonal i charla bon bishitá. Su mensahe ta simpel, buska inspirashon den tur kos i lo bo haña bo mishon riba e mundu akí. E mensahe akí sigur a atrae e hóben Juranklin Marten, kende a hasí tur esfuerso pa por a asistí na e charla.
Eldrion a opservá un persepshon negativo propio ku hopi yu di Kòrsou tin, pero niun hende ta trata di kambia. Ku su pelíkulanan inspirashonal kòrtiku, kual e ta publiká riba su página di Facebook ku tin mas ku 7 mil siguidó, Eldrion ta purba trese kambio den esaki, pero ta insistí ku e no ta simplemente un orado di motivashon. “Mi ke duna e persona liña pa piska i para na e otro banda di baranka i mustr’e kon ami a piska”, ela splika.
Vishon
Eldrion a uni forsa ku èks militar, Roën Trinidad, inspirá pa su eksperensianan na Afganistan, i Didi Gregorius, short stop di Yankees, pa duna su promé charla na Kòrsou. Mas ku 300 persona a reuní pa skucha kon importante ta pa determina bo mishon, bo vishon, i últimamente bo strategia di bida.
Juranklin Marten di 18 aña di edat, studiante di Electro na MTS, a tende di Eldrion i su pelíkulanan kòrtiku via di Facebook i na skol. E hóben ambisioso, kende ta propietario di J System Design, a bai yuda bende kuminda serka un konosí, pa por a sera e sèn pa bai e evento. E mensahe mas importante ku Juranklin a tende ta ku si nos ke logra algu, nos mester enfoká riba nos meta. Tambe a resoná serka Juranklin, kon Eldrion ta enfatisá durante su charla pa nos no kibra otro i pa tene kuenta ku opinion di otro hende por kita bo of stroba bo di bai dilanti. “E ta djis un opinion, i no nesesariamente ta un echo”, ela deklará.
Un par di dia despues, Roën a topa ku Juranklin na su ofisina, unda nan a kòmbersá di Roën su eksperensia di servisio militar i Afganistan. “Mi a mira hopi kos hororoso i mi mester a yuda i kuida mi koleganan i asina a realisá kon frágil bida ta”, Roën a splika Juranklin. E eksperensianan akí a resulta den Roën su diagnosis di PTSS (trastorno di strès postraumátiko). Apresar di esaki, Roën a logra kompletá su estudio komo supervisor finansiero HBO na e instituto LOI. Finalmente Roën a disidí na 2013 pa regresa Kòrsou pa kuminsá un negoshi yama Oportunity Finance, kual ta un karchi di krédito pa sumanan chikitu. E ta spera di habri su portanan na Desèmber 2015. “E kòmbersashon a inspira mi kon mi ta bai kombertí mi propio kompania di filmashon i media den un eksito”, Juranklin a konklui.
Sponsor
Nunka tabata e intenshon pa Eldrion lanta un fundashon, pero ora ela traha e promé pelíkula kòrtiku, esaki a kai den asina bon tera, ku e kier produsí mas, pero esaki tin su gastunan mara na dje. “M’a siña di e eksperensia i awó mi tin mihó bista kon Kòrsou ta funshoná ora di pidi sponsor”. Pa 2016, e mensahe drenta tur skol, of lo mester trese e hóbennan huntu na un lokalidat, paso Eldrion a konstatá ku durante un charla e mensahe ta yegá mas miho n’e. “E nuebe pelíkula kòrtiku ku a sali fo’i kuminsamentu di yüni te febrüari 2016, lo bira un buki unda e ke hasí mas hende konsiente di e e mensahe.”
Outor Deya Mensche


c: text/html

text:
Orashon djarason 31 di mei 2017
Orashon djarason 31 di mei 2017
Un poko tempu despues Maria a sali purá, bai bishitá un sierto pueblo den e serunan di Hudea. Ora el a yega, el a drenta kas di Zakarías i kumindá Elisabèt. Na momento ku Elisabèt a tende e kumindamentu di Maria, e yu den su barika a bula. Elisabèt mes a keda yená ku Spiritu Santu. El a dal un gritu duru i bisa: ‘Dios a bendishoná bo mas ku tur muhé i bendishoná ta e yu ku bo ta karga den bo barika. Na kiko mi ta debe e honor ku mama di mi Señor ta bishitá mi? Tende, na momento ku bo a kumindá mi, e yu den mi barika a bula di legria. Felis ta esun ku a kere, pasobra loke Señor a bis’é, lo keda kumplí.’ Maria a bisa: ‘Di henter mi kurason mi ta alsa Señor, mi ta kontentu di mi alma ku Dios, mi Salbador. Pasobra El a mira ami, su sirbidó humilde, ku bon wowo. For di awor tur generashon lo yama mi felis, pa motibu di e kosnan grandi ku Dios poderoso a hasi pa mi. Su nòmber ta santu! E ta mustra esnan ku ta respet’É su mizerikòrdia, generashon tras di generashon. El a hisa su man poderoso i a plama esnan orguyoso di kurason. El a basha gobernante for di nan trono i El a alsa e humildenan. El a duna esnan ku tin hamber kos bon na abundansia i kore ku esnan riku, laga nan bai man bashí. El a sali na yudansa di Israel, su sirbidó, i no a lubidá di trat’é ku mizerikòrdia. T’asina El a primintí nos antepasadonan, Abraham i tur su futuro desendientenan.’ Maria a keda mas o ménos tres luna serka Elisabèt i despues el a bai kas bèk.
Lukas 1:39-56

robotstxt: allowed

filter: keep


text:
Category: OPINION
OPINION: Persona para cu whiteboard na rotonde bandi La Salle College tabata obstrui vision di chauffeurnan yegando e rotonde unda solo ta refleha den bista.
Diaranzon mainta a tuma nota di un persona cu pa algun dia caba ta para na e rotonde bandi La Salle College cu un whiteboard cu mensahe riba dje. Aki…
Opinion: Gobierno nobo a reuni cu e adictonan ambulante tambe? Of nan tin un “plan van aanpak” pa atende e problematica ?
Sr.redactor mi no tin mucho experiencia den e asuntonan aki pero mi kier sa si e gobierno nobo lo tin un plan di accion pa atende cu e problematica aki…
Aunke tin libertad di expresion, no interferi den un campaña di concientisacion pa e salud di full un comunidad!
Manera a ser anuncia cu diadomingo lo tin un accion di Vacunathon, algun persona a dicidi pa bay manifesta nan opinion net na e sitio unda e vacunathon tabata tumando…
Opinion: ARUBA TA DEN DECADENCIA MEDICO Y ASISTENCIA FORMAL.
Awe mi mester a acudi na EHBO imsan pa un dolor cu apresenta den e ultimo dianan. Diahuebs mi a bai clinica i mi a wordu atendi cu resultado cu…
OPINION: Di-Stefano Wernet na Roland Studley Tuitt “Por la Plata Baila el Mono”.
E realidad ta cu e jaarrekening 2019 di Fundacion Lotto pa Deporte traha door di Roland Tuitt tin varios fout aden, pero tambe e jaarrekening 2015 y 2019 tin insinuacionnan…
Opinion: Bañonan publico na Parke Arikok na lock!
Mi nomber ta Ivar Croes i ami ta mandando email aki over di e restrooms cu bo tin na Arikok Park. Ami cu mi famia a bai cana den Park Arikok…
Kabinet Pisas is een grote leugen!
Zoals al eerder aangegeven Kabinet Pisas is een grote leugen! Ook hun zijn er NIET voor de burgers maar zeker ook niet voor hun eigen kiezers die gegijzeld worden door…
OPINION: E sistema ta faya y nos hobennan ta paga pa esaki
Mi tin 22 aña ta dunando les na Aruba, den mi punto di bista nos lo mester purba haci tur cos pa e hobennan por logra nan estudio, ta nan…
Remetido: Noodoproep aan de Koning der Nederlanden
Curaçao is onder aan het gaan en is in oorlog! Vandaar dat na de dagelijks zeer vele noodmelding heeft MKK International een noodoproep gedaan aan Koning Willem Alexander.Het kan niet…
Remetido: Brief naar RIVM Nederland “Curaçao gebruiken als Corona test (ei)land”
Curaçao 12 apr 2021Aan:Rijksinstituut voor Volksgezondheid en MilieuAntonie van Leeuwenhoeklaan 93721 MA BilthovenTer attentie van de Directeur-GeneraalProf. dr. J.T. (Jaap) van DisselBetreft: Curaçao gebruiken als “Corona test (ei)land”Geachte heer van DisselWe…


text:
ORANJESTAD – Recientemente Minister di Cultura den nomber di Gobierno di Aruba a brinda un reconocemento na sr. Robby Schouten pa su bunita trayectoria brindando informacion y tarima virtual na nos Arubianonan rond di mundo.
Robby atraves di su conocido programa y tour Leu fo’i Cas tabata Aruba su social media promer cu esaki tabata existi mes. Leu fo’i Cas a brinda tarima na, entre otro, studiante y artista biba den exterior pa nan por keda den contacto virtual cu famia y amistadnan na Aruba y tur e otro islanan.
Ken ta Robby Schouten? Robby a cuminsa traha na un edad di 17 aña. Su prome trabou tabata ora cu ESSO-Club a scohe Robby pa presenta un programa pa Hubentud di Aruba pa un periodo di un aña na Radio Antiana. E programa tabata yama “Lago Go Go cu Robby”. Refineria Lago a traha un stage grandi den cura di Radio Antiana na San Nicolas, unda bandanan live y cantenan di Aruba y di Antia Hulandes tabata duna un presentacion tur diadomingo merdia. Despues di esaki, cu 18 aña, Robby a bira e presentado mas hoben cu su propio show na Telearuba cu el a yama “Show di Robby”. E tempo ey caba Robby tabata presenta artistanan di Aruba y di e otro islanan di Antia Hulandes y di henter Caribe. Dos aña depues el a cuminsa cu su propio “Show di Robby” na Telecuraçao tambe, hunto cu un Boneriano Andres Coffie (d.f.m). Hunto nan a inventa y inicia e “Song Festival di Antia”.
E trayectoria y CV di Robby Schouten en berdad ta hopi largo. Robby tabata manager pa varios agrupacion y artista. El a promove artistanan procedente for di tur e islanan di Antia Hulandes, tanto den Reino como den Caribe y otro paisnan riba nivel internacional. Robby a biaha rond mundo y el a crea masha hopi trabou pa su mes y pa su empleadonan,
semper cu e meta di promove y yuda hende. Banda di su programanan na radio y television, Robby a cuminsa tambe cu su biahe y tournan den Europa, unda atrobe e ta duna oportunidad na nos hendenan di Caribe Hulandes pa bishita varios pais den Europa. Y via su programa di television e biahenan aki ta bira ‘E bentana pa nos por mira otro parti di mundo’.
Ta kende no conoce Robby su programa “Leu fo’i cas” for di 35 aña pasa te cu awor. Nos studiantenan cu tabata bay afo antes, ta via “Leu fo’i cas” nan ta laga nan famia mira con nan a yega Hulanda y manda saludo pa nan famia na Antia Hulandes e tempo ey. Robby ta e prome persona cu a duna nos hendenan e oportunidad di comunica cu otro virtualmente. En realidad Robby a cuminsa cu ‘social media’ prome cu ‘social media’ mes a cuminsa.
“Leu fo’i cas” tabata y te ainda ta nos ‘social media’. Via “Leu fo’i cas” nos por mira video di nos famianan ta keiro na Europa. Y te ainda nos famia- y studiantenan na Hulanda ta usa “Leu fo’i cas” pa manda saludo pa nan famianan na Aruba.
Banda di tur e cosnan cu Robby ‘a y ta’ haci, e ta conta nos cu Robby ta papia frances y aleman tambe, en total 6 idioma. Ademas Robby tabatin un temporada cu el hinka masha hopi tempo pa e siña papia e idioma Ruso. Robby tabata motor tambe tras di hopi talento di Aruba y Corsow y sigur a sa di brinda apoyo y guia na un gran artista sr. Tony Sherman cu e ta considera como un yiu. Pa e motibo aki tambe como sorpresa, Tony Sherman tabata invita pa forma parti di e reconocemento na Robby cantando e canticanan cu Robby mes a yuda compone.
Pronto e acto di reconocemento lo wordo transmiti via TeleAruba. Masha pabien Robby y danki pa tur e trabou bunita di mas di 50 aña.


text:
KRALENDIJK – Fiskal M. Boheur tremendo persona kende pronto ta bandoná Boneiru. E tin 3 aña komo fiskal na Boneiru i awor e momentu pa regresá Hulanda a yega. Fin di luna di yüni Boheur ta terminá e tarea komo fiskal na Boneiru i biaha pa Hulanda. El a bin Boneiru tres aña pasa, dirèkt for di Hulanda pa Boneiru.
Un temporada el a bin pa keda i e tempu a pasa. El a konta un reportero di Radio Live 99.9 FM ku e gusta Boneiru, sinembargo e ta deseá pa regresá Hulanda i ta mas serka miembro di famia. E kombersashon i e potrèt ta saka den luna di febrüari, promé ku a presentá e problema di “corona virus” na Boneiru. Awor entre otro no por biaha pa eksterior, i no sa kiko fiskal ta bai hasi relashoná ku e situashon. No tin un idea i mirando e situashon aktual, kuantu mas tin ku warda promé entre otro avion kuminsá bula di Boneiru pa Hulanda. Awor ta serka fin di luna di aprel, faltando poko pa luna di yüni.


text:
KRALENDIJK – Djasabra último tabatin un insidente ku pasamentu di angua na sentro di deporte Jorge Nicolaas. Departamento di Salubridat Públiko ta lamentá esaki hopi. Un hóben tabata na e sentro di deporte pa pasa su di dos angua di corona. E pasadó di angua a usa un angua ku un ratu promé a usa ku un otro hóben. Afortunadamente e pasadó di angua a deskubrí esaki mesora. Na momentu ku a deskubrí esaki, ya a hinka e angua un tiki kaba den brasa di e hóben.
Mesora despues ku e pasadó di angua a deskubrí e fout, a informá hefenan di e tim di pasa angua. Salubridat Públiko a stipulá regla kiko mester pasa den un kaso asina. Ta usa mesun tipo di reglanan na Hulanda i internashonalmente. Kompletamente segun e reglanan ei, mesun dia a hiba e dos hóbennan Fundashon Mariadal pa un tèst di sanger.
Djaluna último mama di e hóben a entregá un keho na departamento di Salubridat Públiko. E departamento ta atendé e keho akí.
Na mes momentu e departamento di Salubridat Públiko ke enfatisá ku e departamento semper ta tuma medida di prekoushon ku bista riba seguridat di hendenan ku ta pasa angua. Lamentablemente por pasa ku tin biaha algu ta bai robes pa motibu di fayo humano. Kasi nunka esaki no ta pasa i den kaso ku e pasa nos ta lamentá esaki hopi.
Pa e departamento di Salubridat Públiko kuido despues di e insidente di e hendenan enbolbí tabata hopi importante. Pa e motibu ei, mesora nos a bai kòmbersá ku e mama. Komunidat por konta ku Salubridat Públiko despues di e insidente akí lo ta mas severo i alerta. E departamento ta hasi tur loke ta nesesario pa evitá e tipo di situashonnan akí den futuro.
Lesa tambe:
- Prevení Dengue, Chikungunya, Zika |Aviso pagá
- Talento Kultural ta duna show despues di mas ku 1 aña corona
- Trahadónan preokupá di BonLab ta skibi karta pa BC
- A presentá ‘Monument Bonaire’ na Hatitat
- Corona resultadonen 27 òktober
- Protehá bo mes kontra di grip |Aviso pagá
- WEB ta selebrá apertura di planta di awa di bebe huntu ku su penshonadonan
- Turneo di Waterpolo na Boneiru e siman aki


text:
Tokante Schadefonds Geweldmisdrijven
Schadefonds ta un órgano gubernamental independiente i ta kai bou di e ministerio di Hustisia i Siguridat. Schadefonds ta finansiá pa ministerio di Hustisia i Siguridat i mester duna kuenta na esaki.
Schadefonds Geweldmisdrijven ta duna un pago di un solo bia na víktima ku leshonnan físiko òf síkiko grave. Ku esaki Schadefonds ke duna rekonosimentu for di gobièrnu i na nòmber di komunidat pa e inhustisia ku nan a pasa aden. Di e manera aki Schadefonds ta kontribuí na rekuperashon di konfiansa i satisfasé e sentido di hustisia na víktima i nan próhimo.
Importante pa sa:
- E petishon komo víktima òf pariente di defuntu ta posibel pa krímen ku a tuma lugá riba òf despues di promé di yanüari 2017. Un petishon komo próhimo di víktima ta posibel pa krímennan kometé riba òf despues di promé di yanüari 2019.
- Mester entregá e petishon denter di 10 aña despues ku e krímen a tuma lugá.
- Nunka Schadefonds lo tuma kontakto ku e malechor.
- No mester tabatin un kaso hudisial òf un sentensia.
- Schadefonds por yuda kolektá informashon serka por ehèmpel polis òf Ministerio Públiko.
Schadefonds ta konsistí di un komishon di dies miembro i un ofisina di mas ku 80 empleado. E komishon ta stipulá e maneho i disidí riba kartanan di opheshon. E ofisina ta trata e petishon, realisá e investigashon i transferí e suma di pago pa e víktima i pariente di defuntu. Tambe e ofisina ta sostené e komishon ku kasonan di opheshon i ta representá Schadefonds dilanti di hues den kasonan di apelashon.


text:
Siman pasa, 30/7/’20, e articulo den Bondia ‘Ley di Naturaleza aplica inhustamente’ a hala mi atencion riba algun punto:
1) otro cu e autor di e articulo ta usa como argumento, e articulo 14 di SPAW NO ta referi na spearfishing como piscamento traditional – spearfishing den nos lama NO ta algo di, digamos, mas di 50 anya pasa; pues, no ta tradicional; seguramente spearfishing cu SCUBA ta algo relativamente recien.
2) Nan ta grita ‘foulplay’ pasobra e director cu sombre mes a bisa cu no tin data pa mustra cu cierto especienan den nos awanan ta corriendo peligro di extinction. Mi remarke: kisas NOS no tin data – pero organisacionnan internacional riba cual e director ta basa su prohibicion SI tin data ! Pues, si nan bisa cu e existencia di cierto especienan den Caribe a bay atras dramaticamente, esey por lo general ta conta pa nos awanan tambe !
3) Nan ta bisa cu “piscadornan ta kere cu por regula e asunto masha bon” – pero lamentablemente nan a menciona NINGUN regla ! Hey, menciona mi por lo menos cinco – cinco regla cu nos autoridadnan policial por controla facilmente.
Pa varios decada e idea tbt pa permiti, bow cierto condicionnan, spearfishing solamente PANORD di e isla.
Adi Rasmijn


text:
67,021 pasahero a biaha for di Aruba na September 2021
ORANJESTAD – Aruba Airport Authority N.V. (AAA) ta raporta riba e prestacion di AUA Airport den September 2021; un luna conosi pa ta mas keto pero cu a duna un nivel di recuperashon satisfactorio compara cu e mesun periodo na 2019.
Na September 2021, AUA Airport a procesa 67,021 pasahero cu a biaha for di Aruba. Esaki tabata 32% menos compara cu e luna anterior. Durante e ultimo luna AUA Airport a recupera 77% di e cantidad di pasaheronan cu a biaha for di Aruba den e mesun luna na 2019. Na September 2021 50,889 pasahero a biaha pa Merca, 6,466 pasahero a biaha pa Europa, 2,663 pasahero a biaha pa Antiyas Hulandes, y 6,574 pasahero a biaha pa Latino America.
Un averahe di e passenger load factor (PLF) na salida (cantidad di asiento ocupa en comparacion cu e cantidad total di asiento dispobibel abordo di un avion na momento di sali for di AUA Airport) pa e mercado Mericano di 70% a keda raporta den Augustus 2021, mientras cu e averahe di PLF pa tur mercado tabata 71% durante e mesun temporada (comparando cu 2019 unda e PLF averahe pa tur mercado tabata 85%).
Durante e ultimo luna, AUA Airport a procesa un averahe di 26 buelo pa dia, esaki ta menos compata cu e averahe di 32 buelo pa dia durante e mesun temporada den 2019. Den e mesun temporada na 2020 AUA Airport a procesa solamente 218 buelo mientras cu e frontera a habri na Juli 2020 pa tur operacion comercial.


text:
Ku presentashon di Ephrem J, D-Wayne, Natsuj i Philly M: Mood Beach ta presentá Grand Edition djasabra dia 3 di yüni próksimo
Ku presentashon di Ephrem J, D-Wayne, Natsuj i Philly M: Mood Beach ta presentá Grand Edition djasabra dia 3 di yüni próksimo
WILLEMSTAD// Tur ku a bishitá Mood Beach a keda enkantá! E bahadanan di solo di mas bunita bo ta haña kant’i awa na Mood Beach, Bapor Kibrá, na man drechi di Cabana Beach Club. Ademas, e esfera ku Mood Beach ta ofresé lo trese kada bishitante na un relahamiento total. Di akuerdo ku ehekutivonan, e konsepto ta distinguí su mes for di sobrá, pa motibu ku no ta simplemente un terasa mas. Mood Beach ta para pa krea un eksperensia úniko pa kada bishitante. Asina por hasi menshon ku por ehèmpel riba djasabra tin show di kandela i vürwèrk, show di baile eksótiko i mas. Esaki no ta sporádikamente of pa okashon spesial, sino tur siman! Maske ya kaba Mood Beach ta konosí pa hopi hende, tòg ta fin di siman benidero lo introdusí e konsepto playero ofisialmente na públiko. Esaki lo sosodé ku un ambiente grátis kuminsando 6’or di atardi, te ku 10’or di anochi. “Den algun ora nos lo purba kontagiá tur bishitante ku e konsepto di Mood Beach. Lo tin músika, show, baile i naturalmente dushi cocktails!”, asina Jacqueline Fernandes Horta a komentá. Entrada pa e Grand Edition di Mood Beach Curaçao ta grátis! Sinembargo, si ta deseá di tòg reservá un mesa pa sinta ku grupo den VIP por hasi esaki na 517-2043, sin gastu adishonal.
Pa djasabra awor dia 3 di yüni, a invitá deejay D-Wayne, Natsuj i Philly M. Pa koroná e anochi ku dushi ambiente Ephrem J lo tei. Mood Beach Curaçao ta invitábo na un ambiente ‘apart’ pa sera konosí ku e konsepto playero ku lo ta e diferensia na Kòrsou.


text:
[TUMA NOTA]: Ministerio di Desaroyo Sosial, Labor i Bienestar ta anunsiá ku pèrmitnan di trabou ku ta kaduká entre 24 di mart i 31 di yüli 2021, ta keda bálido te 31 di yüli 2021. E ekstenshon no ta konta pa dunadó di trabou ku no a entregá un petishon pa ekstenshon promé ku anunsio di e lockdown aktual.
[TUMA NOTA]: SOAW ta hasi un yamada na tur risibidó di ònderstant ku tin un karchi di bankomátiko i tur persona ku ta usa e karchi sosial, pa kuida nan karchinan bon i usa esakinan konformé prosedura.


text:
KRALENDIJK – E selebrashon relashoná ku dia internashonal di duana na Boneiru a kontinuá djadumingu anochi, despues ku parti mainta a hisa bandera i santu sakrifisio di misa. Anochi e selebrashon final tabata na Landhuis Wanapa. Direktora di Belastingdienst CN Anneke van Breemer, a hiba palabra i yama tur invitado bonbini. El a menshoná ku ta spera di kontinuá ku e tipo di aktividatnan aki. Despues a papia e Hefe di Duana Aruba, Sr Roderick Croes. El a menshoná den su diskurso ku nan tarea no ta algu fásil, esta pa kontrolá nos portanan kontra kosnan ilegal. Despues a papia e direktora di duana Kòrsou sra. Soraya Pols Strickx, kende entre otro a yama pabien na duaneronan ku e tremendo selebrashon. E presidente di STRAF Juan Lourens tambe a papia, i Edward Maduro di sindikato Aruba. Tur a gradisí otro pa e tremendo aktividat organisá na Boneiru pa duaneronan i pa mantené e union. E islanan a interkambiá un rekuerdo chikitu ku otro.
Despues tabatin premiashon di e kompetensianan ku a tuma lugá den diferente ramo di deporte entre duaneronan di Aruba, Boneiru i Kòrsou. E anochi a kontinuá ku un sena i despues Dj Ash i Fenty Music a animá e duaneronan ku a baila i disfrutá di e anochi prepara pa nan.
Aki ta sigui e resultadonan:
Vòlibòl.
Kòrsou ta kampion i Boneiru supkampion.
Bolas Krioyo.
Boneiru a bira kampion i Aruba supkampion.
Tiru.
Boneiru kampion i Kòrsou supkampion.
Sòftbòl.
Kòrsou a titulá kampion i Boneiru supkampion.
Dominó.
Aruba a titulá kampion i Kòrsou supkampion.
Pabien na e isla i paisnan ku a kai den premiashon di e siman di Duana 2020.


text:
ORANJESTAD, Aruba – 25 di juni 2019: Departamento Meteorologico di Aruba recientemente a saca un comunicado riba e fenomeno di naturalesa referi como “Sahara Dust” y con esaki lo afecta nos atmosfera. E fenomeno aki no ta nada nobo, eta sosode na mas cu un ocacion pa aña na momento cu e stof di Sahara ta wordo transporta atravez di aire pa nos region.
Cu yegada di e stof aki, nos por experencia aumento den kehonan relaciona cu malesanan respiratorio. Esaki debi cu e aire ta consisti di hopi mas stof cu nos ta custumbra cune. Esnan cu ta sufri di malesanan respiratorio manera bronkitis, alergie of sinus por presencia aumento den nan sintomanan manera dificultad pa hala rosea, precion den pecho, hopi
tosamento, grawatamento di cuero y wowo. Stof di Sahara ta ocaciona tambe cu tempo ta bira mas calor pa cual motibo ta recomenda pa bebe mas likido durante dia pa tene e curpa hidrata.
Como Departamento di Salud Publico nos ta conseha tur persona cu ta sufri di un of otro malesa respiratorio pa percura pa tin nan medicamentonan na nan alcanse na tur momento y tuma esakinan manera dokter ta prescribi. Evita di haci actividad fisico den aire liber den e dianan benidero y si tuma nota cu e sitomanan ta empeora, tuma contacto cu bo dokter di cas pa un consulta.


text:
01-2020 – KvK ta anuncia directiva pa aña 2020: a elegi Presidente y Vice-Presidente nobo di Directiva di KvK
Oranjestad – Awe 8 di januari 2019 a tene e prome reunion di directiva di Camara di Comercio y Industria di Aruba (KvK). Un di e puntonan importante di agenda pa e reunion aki tabata eligi un presidente y vice-presidente di e directiva pa aña 2020.
Representacion diversifica den directiva
E directiva di KvK ta consisti di miembronan cu ta representa negoshinan cu ta forma parti di grootbedrijf y kleinbedrijf. E miembronan di directiva a elegi unanimamente Sr. Satish D. Daryanani como presidente y Sr. Omar Tromp como vice-presidente di e directiva pa aña 2020. E directiva ta conta tambe cu tres miembro nobo den persona di sra. Sandy Odor (grootbedrijf), sr. Gerardus (Geert) Weber (grootbedrijf), sr. Daniel Ferrara (kleinbedrijf). Sr. Omar Tromp (kleinbedrijf) a wordo reeligi como miembro di directiva. Otro miembronan cu a keda den directiva ta sra. Monica Kock, sr. Satish Daryanani, sr. August (Anthony) Croes, sra. Wanda Broeksema y sra. Alexlindy (Lindy) Croes. E presidente y vice-presidente, hunto cu e secretario/director ehecutivo, Sr. Martijn Balkestein, ta forma e directiva diario di Camara di Comercio. Sr. August (Anthony) Croes lo fungi como presidente suplente den caso cu e presidente of e vice-presidente ta ausente. E directiva di KvK ta encarga cu e maneho y strategia di e organisacion y e secretario/director ehecutivo, hunto cu e personal di KvK, ta percura pa e funcionamento y actividadnan diario di KvK.
Un team cu tin comercio na pecho
E directiva di KvK ta hopi entusiasma y KvK ta premira cu hopi retonan existente lo haya nan debido atencion. E board ta consisti di empresarionan cu tin Aruba y e sectornan comercial na pecho y cu den nomber di sector priva ta traha duro pa mantene bon comunicacion cu sector publico. E funcion di un miembro di directiva ta basa riba e deseo pa traha na bienestar di comunidad di Aruba. E ta un trabou boluntario di e empresario cu ta duna extra di su tempo banda di maneha su propio negoshi pa di e forma aki yuda hiba Aruba completo dilanti.
Directiva di KvK ta cla y dispuesto pa yuda tur cliente y miembronan di KvK y tin oido pa tur preocupacion y conseho di e sector comercial. KvK lo continua cu su metanan y lo sigui traha duro y brinda conseho na gobierno di Aruba pa comercio di Aruba por sigui crece. Directiva di KvK ta comparti su experiencia profesional y hunto cu KvK lo sigui stimula ideanan inovativo.
Aruba, 8 januari 2020
Camara di Comercio y Industria (KvK)Scroll To Top


text:
WILLEMSTAD – E eksposishon ‘Exploring the Past to Envisage the Future’ den Curaçaosch Museum ta mustra obra di un gran kantidat di artista konosí i tambe ménos konosí di Kòrsou. E elemento ku ta uni nan ta sklabitut. Historiadó di arte Jennifer Smit a strukturá e eksposishon.
E no ta deskonosí na Kòrsou. Huntu ku Felix de Rooy el a realisá e eksposishon ’Antepasado di Futuro’ na 2010 – un eksposishon retrospektivo di shen aña di arte di Kòrsou. Na 2003 Smit a risibí e premio Cola Debrot pa su kontribushon na arte i kultura na Kòrsou.
Dick Drayer a kana den e museo ku kurátòr Jennifer Smit i a traha e siguiente reportahe
Artista
El a selektá dies artista pa e eksposishon aki. Avantia Damberg, Felix de Rooy, Tirzo Martha, Omar Kuwas, Ailsa Anastatia, Herman van Bergen, Ivanah Suares, Philip Rademaker, Yubi Kirindongo i Tony Monsanto ku a fayesé resientemente. Siman pasá Kirindongo a retirá; e tabata haña ku no tabatin sufisiente espasio pa su obra i el a bai kas bèk kuné.
E exposishon lo t’ei te 18 di mei.


text:
3 May 2020 |
Natasja Gibbs
ROTTERDAM – Pa motibu di e medidanan di corona den henter Reino tin studiante sintá na kas. Na Hulanda esaki lo keda asina sigur te 19 di mei i kisas mas largu. Kon komo studiante den e tempu insigur aki bo ta mantené fókùs í alkansá bo metanan di estudio? Eksperto di enseñansa Jean Marie Molina ta duna tep.
Promé ku e krísis di corona Molina komo dosente prinsipal di éksito di estudio na Skol Superior di Rotterdam a bati alarma kaba tokante e kantidat kresiendo di studiante ku pa falta di guia ta lucha ku retraso di estudio. Espesialmente studiante karibense leu for di kas ta sufri mas pisá di esaki.
“Awor ku studiante ta na kas pa motibu di e krísis di corona ta mas importante ku nunka pa duna nan medionan pa mantené e fókùs i e drive den nan estudio”, Molina ta konta.
Propio eskoho
Ku su método Molina ke duna studiante forsa i kòntròl riba nan bida. “E kos ta kuminsá kaminda bo ta puntra bo mes pakiko bo a skohe pa un estudio i e realisashon ku ta bo eskoho.”
“Asina bo aseptá esaki i e situashon ku bo t‘aden bo por tuma responsabilidat bo mes i traha duru pa esaki.”
Traha plan realístiko
Traha plan i hasi eskoho i pone meta realístiko ta partinan importante den e método ku Molina ta usa.
Asina e dosente hefe ta rekomendá pa parti un meta di estudio den tarea i pone un liña di tempu na esakinan ku ta alkansabel. “Traha ku un lista di tarea i disidí kuantu tempu bo mester pa kada tarea. Inkorporá tempu pa un pouze tambe.”


text:
Ford Motor Company ta un empresa global cu base na Dearborn, Michigan, cu ta comprometi na yuda construi un mundo miho, unda cada persona tin e libertad di movimento pa sigui nan soñonan. Ford+, e plan di crecimento y creacion di balor di e empresa, ta combina e fortalesa di e compania, capacidad nobo y e relacionnan semper den linea cu e clienenan pa enrikece e experencianan. Ford ta diseña, fabrica, comercialisa y provee servicio na un linea completo di vehiculo comercial y di pasahero conecta y cada biaha mas electrifica. Ford ta emplea aproximadamente 186,000 persona na henter mundo y desde 1 di october tanto Ford como Lincoln tin dos director nobo.
Sebastián Casanova
Cu mas di 16 aña di experencia den e empresa, Sebastián lo bay fortalece e vision di e marca manteniendo e transformacion pa un futuro sostenibel y humano. Reafirmando e compromiso di e marca, cu e evolucion y transformacion constante pa crea e stategianan nobo y miho enfoca riba e cliente. Lincoln a nombra Sebastián Casanova como su director nobo pa Mexico, Puerto Rico, Centroamerica y Caribe, iniciando un etapa nobo di liderazgo na nivel regional.
“Sebastián ta un profesional cu hopi experencia y mi ta sigur cu e ta lidera nos marca cu exito, fortaleciendo e caminda cu nos a sigui durante añanan y reforsa nos strategia regional pa un evolucion constante, Michael Sprague, Director de Lincoln North America, a bisa. Bou di su vision, Sebastián lo continua fortaleciendo e posicion di e marca den e mercado di auto di luho, implementando diferente strategia alinea cu e plan di electrificacion di e portafolio di e productonan pa 2030, unda e experencia di e cliente ta sigui siendo e prioridad.
Cu un experencia profesional di mas di 16 aña, Sebastián a inicia su carera na Ford como analista di calidad, acesorio y personalisacion di e vehiculonan, durante su carera a desaroya hopi conocimento den e areanan di benta, mercadeo, customer service y ingenieria, te cu el a converti den Gerente Nacional di Benta di Ford na Mexico. Durante su carera, Sebastián a destaca pa su habilidad den maneho y liderazgo, creando ambiente di trabou enfoca riba teamwork, entregando resultadonan di standard halto y construi relacionnan strategico basa den confiansa y negociacion.
Rosángela Guerra
Despues di cuatro aña como directora di Lincoln, Rosángela Guerra, awo ta responsabel pa continua fortaleciendo e contribucion di Ford pa un era nobo di e compañía y e industria di auto riba e caminda pa electrificacion. “Mi ta orguyoso di tin e oportunidad di lidera un mercado asina importante pa e empresa”, segun Rosángela Guerra. “Mi ta emociona pa uni na e empresa aki y contribui na su posicion den e region door di ofrece un exposicion global cu e experiencianan unico na nos clientenan, convertiendo den competidonan desafiante, modernisando y cuidando otro”. Rosangela a inicia 22 aña pasa su carera na Ford na Chihuahua Engine Plant, cual a haci cu el a conoce un di e areanan mas importante di e industria di auto: produccion.
Adicionalmente, el a traha den e areanan manera benta, mercadeo y customer service, posicionnan cu no solamente el a ocupa na Mexico, pero tambe na Merca. Danki na su compromiso y liderazgo, el a consolida e resultadonan importante pa e compañía den diferente area di negoshi, destacando den tur su ultimo posicionnan. “Awe mi kier gradici Rosángela pa tur e trabou cu el a realisa na Lincoln, su liderazgo trascendental y compromiso cu e transformacion y evolucion di e marca mediante implementacion di diferente strategia y hermentnan nobo pa brinda e consumidornan e miho experencia”, tabata e palabranan di Michael Sprague, Director of Lincoln North America.


text:
ORANJESTAD: Diabierna anochi durante un ceremonia ameno di reconocimento cu a tuma luga na Paseo Herencia, Minister di Enseñansa y Deporte, sr. Endy Croes tabata tin e honor di hiba un discurso; caminda e la felicita y gradici e seleccion femenimo Girls U14 cu a titula campeon di CFU “Caribbean Football Union” Challenge Series na Republica Dominicana.
Minister Endy Croes a expresa cu deseo, disciplina, dedicacion y determinacion boso a logra e resultado aki. Danki pa uni un pueblo por medio di deporte. Aruba ta orguyoso di boso!
Minister Endy Croes y Women’s Coordinator di AVB, Dyane Wiersma a haci e desvelo di reconocimento pa e seleccion c Girls U14 di Aruba na e Wall of Rising Stars di Paseo Herencia.
Minster Endy Croes kier a gradici e mayornan cu ta apoya nan yui den nan deporte y e staff tecnico pa nan tempo y amor pa entrena nos hobennan.
Por ultimo Minister Endy Croes kier gradici gerente di Paseo Herencia pa e bunita iniciativa cu nan ta haciendo pa 11 aña caba y pa organisa un atardi special y memorabel pa nos seleccion campeon y nan famia.


text:
E sonrisa semper tey y e pasenshi tambe pero esey no ta un esfuerso pa Front Services Manager di Aruba Hilton Resort, sino parti di su pasion pa su trabou.
Germaine Wever semper a gusta comunicacion y a kere cu su trabou lo ta den periodismo. Y como hoben, el a haci entrevistanan pa e programa InTop na TeleAruba. Particularmente tabata haci entrevista pa mustra kico tabata e opcionnan pa hobennan scohe un profesion.
Y ta durante un di su entrevistanan, el a bishita Aruba Hotel School, e tempo ey na Bushiri Hotel y su futuro a keda determina for di e momento ey. Germaine a namora di e idea di traha den turismo y a scohe pa bay AHS. “Mi a drenta scol di hotel di turismo cu 19 aña y mi no a sali nunca mas for di e mundo di hotel.”
Beca
E estudio na Aruba tabata cubri pa un beca di Sun Development y danki na Aruba Scholarship Foundation, e hoben a caba su estudio superior na Florida International University cla pa conquista e industria turistico di Aruba. “Mi ta hopi gradecido cu mi por a ricibi e becanan. Mi mama tabata viuda, no tabata traha. Mi tata a muri y mi no tabatin ningun sosten financiero di e banda ey.” E famia no tabatin forma pa paga un estudio na Merca pa mi.” Pa sostene su mes y paga diferencia nan cu e beca di Aruba no tabata cubri, Germaine tabata haci uso di tur e becanan chikito cu e universidad mes tabata ofrece y a haci tur su esfuerso pa keda cu su puntonan halto pa asina keda cualifica pa e sosten financiero.
Mientras cu e tabata na Merca, Germaine a traha na dos hotel, incluso un Best Western, pero asina cu el a haya oportunidad, el a bolbe Aruba unda el a traha na Wyndham y despues a bay Radisson Hotel. Mientras tanto Radisson a bira Hilton, pero pa Germaine, e cambio tabata unicamente e nomber, pasobra e tabata na su cas pafo di su cas.
Trabou cu pasion
Y pa Germaine, e hotel ta parti di subida y su coleganan ta manera su famia. Su media social ta ilustra e alegria cu Germaine y su coleganan ta expresa ora nan ta hunto, hasta den temponan dificil. “Mi ta gosa hopi di mi trabou. E duna hopi satisfaccion.” Pero, hasta Germaine Wever mester admiti cu no tur ora traha den turismo ta facil. Pasobra traha cu hende no ta facil. “E ta un ‘love-hate relationship,’” el a splica. “E ta un pasion, manera den cualkier relacion. Mescos cu den un matrimonio. Mester mantene e pasion bibo, pasobra si no, e ta bira un rutina.
Y traha den e sector no ta bira un rutina, si por busca e aspecto nan bunita di turismo. “Ta trata cu hende tur dia. Y no tur hende ta mescos. Cada persona cu bo atende ta diferente. Y si no tin e pasion, si no tin e coneccion, e no ta bay.” Y e relacion dedica ey no ta unicamente cu e bishitante, sino tambe cu empleadonan, cu coleganan. “Mester traha cu diferente departamento. Y tin biaha bo ta odia e circumstancianan, pero mayoria biaha bo ta gusta.”
Cliente hopi special
Tur cliente, tur bishitante ta special. Y tur ta sinti nan mes special pasobra nan a paga pa bin Aruba, cu no ta un destinacion barata. Como e persona encarga cu front desk, Germaine a experiencia hopi cu no tabatin problema pa expresa nan disgusto. Pero, Wever ya no ta mira turista, clientenan rabia como un problema. Es mas, e ta parti di e trabou y e sa con pa maneha un situacion asina. “Mi ta kere mi ta asina hopi tempo den e trabou, cu e ta bin di mes.”
Su acercamento ta simpel. Djis scucha e cliente. “Ta e basico cu bo ta siña. Esta scucha e turista, sinceramente. Mustra empatia. Y semper mester pidi despensa. Tur ora pidi despensa, perona un forma sincero tambe. E despensa mester ta genuino. Bo mester hinca bo mes den e otro persona, pasobra e lo ripara e diferencia.”
Y e recompensa ta mas cu djis un cliente trankilisa. Germaine a experiencia diferente turista cu e mester a atende, cu tabata rabia y cu awor ta amigonan real. “Varios di nan. Pero esun mas cu a keda cu mi, ta un meneer Britanico, cu hunto cu su casa a biaha rond mundo, y ta bin Aruba tur aña (cu excepcion den e pandemia).” E turista tabata hopi rabia cu algo den su kamber y bay Front Desk na Radisson pa zundra. “Mi ta corda cu cierto momento el a cana bay, pero despues e mes a bolbe pa disculpa pa su reaccion. Y di e dia ey, nos a bira hopi bon amigo. Te hasta e tabatin bin come na cas cu mi famia, of cu nos ta bay come hunto.” Esey ta aspectonan bunita di e trabou cu ta duna hopi satisfaccion, Wever a conta.
Y aunke cu un critica di turista ta cay duro pa comunidad, en general, Germaine ta scucha mas tanto comentario positivo. Un turista a bis’e un dia cu Aruba realmente ta ‘One Happy Island’ y a duna como motibo cu su casa, normalmente ta lanta tur mainta ta zundra. “Awe el a lanta contento,” e huesped a conta Germaine.
Maneho di desperdicio pa scapa turismo
Pero aunke no ta tende hopi critica di turista nan mes, Germaine Wever ta kere si cu pa por mantene nos turismo solido, Aruba mester cuminsa pone atencion na nos espacio y medio ambiente. Tin mas edificio y e problema di desperdicio ta enorme. “Na mi cas mes nos ta yena un saco di sushi tur dia. Corda un hotel y tin asina hopi mas hotel.” Pues pa sigura cu turismo por sigui, mester enfoca atencion awor riba maneho di desperdicio, ta e conseho di e profesional.
Y motibo pakco mester proteha medio ambiente, ta pasobra turismo ta sigui brinda oportunidad na hobennan awor, mescos cu a duna perspectiva profesional na Germaine di 19. “Pero mester ta consiente cu e ta un trabou duro, cu e oranan ta largo. Unabez cu scohe pa e trabou aki, bo mester sa cu un dia di trabou no ta 8 ora tur biaha. E ta mas bien 10 pa 11, y mester traha durante dia di fiesta, riba Diadomingo. Pero si bo ta gust’e, y bo tin pasion pa e trabou, e ta bay hopi bon.” Y pa awor, aunke de bes encuando e ta pensa cu ta ora pa stop, Germaine Wever lo keda traha den e industria cu a brind’e un carera y ta base economico di Aruba.
Entodocaso, Aruba por ta orguyoso di tin un embahador ta traha ya pa mas di 25 aña den e industria, un persona cu ta contribui na e exito di turismo di Aruba.


text:
Fiscal mayor nobo pa Aruba
Señora mr. J.S. de Vries a keda nombra como fiscal mayor nobopa Aruba. Conseho di Minister a aproba su nominacion dor di minister di Husticia mr. Andin Bikker.
Saskia de Vries (63 aña) ta bin di Ministerio Publico di Hulanda. El a traha como fiscal desde 1995 y a traha na varios parket naHulanda. El a traha tambe na Curaçao. E tin hopi experienciaden guia investigacionnan grandi di tur tipo di criminalidadorganiza, fraude y corupcion.
Na e momento aki señora De Vries ta traha como consehero di Ministerio Publico na Sarajevo, capital di Bosnia y Herzegovina. Como consehero di ‘rule of law’, el a duna un aporte importantee ultimo añanan aki na e desaroyo di Ministerionan Publico den e parti west di Balkan.
E lo usa su conocimento y experiencia den e tres añananvenidero pa benificio di Ministerio Publico di Aruba.


text:
Prome Minister Evelyn Wever-Croes Prome Minister ta bishita Scol Cacique Macuarima PROYECTO PILOTO eLEARNING TA EXITOSO
Prome Minister Evelyn Wever-Croes
Prome Minister ta bishita Scol Cacique Macuarima
PROYECTO PILOTO eLEARNING TA EXITOSO
ORANJESTAD—Diamars Prome Minister Wever-Croes a haci un bishita na Scol Cacique Macuarima pa mira e avansenan den e proyecto di innovacion cu a cuminsa e aña aki. Durante su bishita Premier Wever-Croes a nota e entusiasmo y satisfaccionvden tanto di docentenan como e alumnonan pa cu e cambionan haci na nan scol riba e tereno di innovacion. Scol Basico Cacique Macuarima cu ta e prome scol na Aruba cu a cuminsa cu e eLearning Pilot Project.
Na luna di april e aña aki, den colaboracion cu Minister di Enseñansa, Armando Lampe, Gabinete Wever-Croes a lansa un proyecto piloto innovativo den educacion primario pa stimula e 21Century Skills for di un edad hoben caba. Scol Basico Cacique Macuarima a wordo scogi pa asina desaroya un programa di innovacion den un manera nobo y unico.
Na augustus 2019 a cuminsa cu “touch screen” cual a cay na agrado di e docentenan pero especialmente di e alumnonan cu awor por wak videonan en conexion cu nan lesnan y tin e oportunidad di skirbi riba e “touch screen”. Tambe e scol a introduci e “Hour of Code” na unda tur alumno ta siña coding, con pa traha weganan di computer nan mes haciendo uzo di varios habilidad necesario.
Prome Minister Wever-Croes ta sumamente enthusiasma pa wak con contento e cambionan aki a haci e alumnonan di Scol Cacique Macuarima y con exitoso e proyecto piloto aki a resulta ya cu ta basa riba e resultado aki lo evalua si lo continua cu e proyecto aki.
Prome Minister Wever-Croes a gradici e ekipo di maestro di Scol Cacique Macaurima pa e cooperacion duna na e proyecto piloto eLearning, na Meneer Edgard Vrolijk pa ta e motor tras di esaki y na Varelie Croes cu ta e Chief Innovation Officer y su ekipo y tur cu a contribui pa haci e proyecto aki uno exitoso.
Prome Minister Evelyn Wever-Croes, den nomber di Gobierno a decreta aña 2020 como aña di Innovacion y Enseñansa. eLearning ta un paso concreto den innovacion y educacion pa modernisa, fortalece y capacita nos como pais pa e retonan actual y di futuro.


text:
Geplaatst op 28 November 2017 dor di Ministerio Desaroyo Sosial, Labor i Bienestar
Willemstad – Fo’i un seri di proyekto nobo planiá pa kuminsá, Sektor di Desaroyo Sosial di Ministerio di Desaroyo Sosial, Labor i Bienestar (SOAW) a lansa un proyekto dediká na hóbennan ku ke kuminsá nan propio negoshi òf ku ya a kuminsá ku esaki kaba.
Partisipashon di hóben
Hóbennan ku ta partisipá na e proyekto aki ta entre 18 – 30 aña di edat. Preselekshon a tuma lugá kaba for di e registro di hóben desempleá na SOAW. Fundashon Negoshi Pikiña ta enkargá ku traspaso di konosementu i abilidat nesesario pa realisá e ophetivonan stipulá.
Youth Business Start-Up
E proyekto aki titulá “Youth Business Start-Up Pilot”, un proyekto piloto ku lo dura en prinsipio 3 luna i lo kontinuá ku un fase avansá na 2018. Den e periodo aki hóbennan lo risibí un kurso básiko di hasi negoshi (entrepreneurship). Lo enfoká tambe riba e parti di kon duna bon servisio na kliente, pa di e forma ei nan por amplia nan sírkulo di kliente.
Di e proyekto aki ta spera ku lo baha e kantidat di desempleo bou di hubentut i haña mas hóben den nos poblashon ku a risibí e empuhe i formashon pa opta pa lanta nan mes empresa. Pa esnan ku ainda ta duda, e ministerio aki ke logra ku e tipo di inisiativanan asínaki ta inspirá otro hóben ku ta buskando trabou pa sigui e mesun rumbo.


text:
Rekargo riba preis pa garantisa suministro di kombusitbel
Rekargo riba preis pa garantisa suministro di kombusitbel
Geplaatst op 27 February 2020 dor di Ministerio Desaroyo Ekonómiko
WILLEMSTAD- Entrante 3 di mart próksimo Gobièrnu lo inkorporá temporalmente e promé faseta di un rekargo den e kálkulo di preis di kombustibel. E rekargo aki ta sirbi pa garantisá suministro di kombustibel na Kòrsou mientras ta warda pa e refineria bira operashonal.
Pa algún luna kaba, e último operadó di refineria no tabata prosesá krudo i esaki a kondusí ku nos planta di refiná tabata para ketu. Na momentu ku e refineria tabata aktivo, tabata eksistí un dil entre Refineria Isla i Curaçao Refinery Utilities (CRU). Den e dil aki CRU tabata risibí kombustibel serka Refineria Isla i a kambio Refineria Isla tabata risibí koriente, stom, airu i awa desaliná. E dil entre Refineria Isla i CRU no ta na vigor mas, i e kombustibel nesesario pa CRU por keda funshoná, mester keda importá dor di Curoil pa asina por garantisá suministro regular i funshonamentu normal di Kòrsou.
Importashon di produktonan petrolero dor di Curoil pa CRU na su turno ta nifiká ku gastunan di e kompania tambe a oumentá. Pa por kubri e èkstra gastunan pa mantené CRU operashonal i sigurá suministro regular di kombustibel pa komunidat, ta nesesario introdusí un rekargo riba preis di produktonan petrolero pa konsumo lokal. Gobièrnu su ròl den esaki ta, pa supervisá di moda ku tur aktor/kompania anónimo di Gobièrnu por funshoná di akuerdo ku Good Corporate Governance, esta funshoná independientemente sin ku e kompania ta keda imponé pa aktua segun e manera ku Gobièrnu ke. Den e ròl aki, Gobièrnu a sinta na mesa tantu ku RdK komo Curoil pa asina yega na un solushon ku lo afektá e saku di e komunidat lo mínimo posibel.
E rekargo aki ta nifiká un subida den preisnan petrolero kual lo keda repartí den un periodo di kuater (4) aña pa asina aliviá e efekto riba saku di komunidat. Si no a repartí esaki den 4 aña, e subida lo tabata di mas òf ménos 19 sèn. Introdukshon di e rekargo aki a keda repartí den 2 faseta di kual e promé faseta ta drenta na vigor entrante djamars 3 di mart próksimo. Pa e konsumidó esaki ta enserá ku tantu gasolin komo diesel lo subi ku 2.3 sèn pa liter, bòm di gas (grandi) di 100lbs lo subi ku Fls. 2,50 i bòm di gas (chikí) di 20lbs lo subi ku 50 sèn.
Promé ku introdukshon di e rekargo aki, Gobièrnu a risibí konseho di Bureau Telecommunicatie, Post & Utilities (BTP&U) komo e instansha lokal responsabel pa rekalkulashon periódiko di entre otro preisnan di produkto petrolero. Basá riba esaki i teniendo kuenta ku e situashon ekonómiko di nos pais, Gobièrnu a hasi tur loke ta na su alkanse pa minimalisá e efektonan pa pueblo di Kòrsou. Esaki, dor di entre otro repartí e rekargo den un periodo di 4 aña. Aparte di esaki, Gobièrnu ta hasiendo lo máksimo pa mas pronto posibel Klesch por kuminsa operá loke tambe lo yuda minimalisá efektonan pa nos komunidat. E di dos faseta di e rekargo ta planeá pa drenta na vigor entrante aprel 2020. Por resultá ku e di dos faseta aki lo no tin efekto direkto riba nos komunidat ya ku esaki ta dependé di preisnan di kombustibel internashonal, pero lo anunsiá komunidat debidamente di e dessaroyo aki.


text:
Oliver Daemen, un hoben di 18 aña di Tilburg, lo bira e persona mas jong cu ta biaha den espacio, ora e join Jeff Bezos, e fundado di Amazon, den e prome biahe di New Shepard diamars awo. E raket cu Daemen, Bezos y e dos otro pasaheronan lo yega alrededor di 100 kilometer di haltura, ta opera pa Blue Origin, cual Bezos a inicia casi 21 aña pasa. Riba e haltura aki nan por wak e streanan, e rand di e atmosfera y e ‘curve’ di e aardoppervlak, despues nan lo bolbe na e superficie di mundo. E raket ta yama New Shepard, un homenahe na Alan Shepard cu ta e prome persona di Merca cu a bay den espacio. Tin lugar pa cuatro persona den e racket, e prome ta Jeff Bezos y su ruman Mark, di tres pasahero ta Wally Funk cu tin 82 aña. Despues di e lansamento, e lo bira e ser humano mas bieu cu a bay espacio. Oliver Daemen ta splica cu semper e tabata soña di bay bishita espacio.
E ta ser considera manera e prome cliente cu ta paga pa Blue Origin, segun e compania. E september aki, Oliver lo atende e Universidad di Utrecht pa studia ‘physics and innovation management’. Su tata, Joes Daemen, ta e director ehecutivo di Somerset Capital Partners, un empresa di real estate na Oisterwijk. El a cumpra e spot den New Shepard y el a scoge su yiu pa biaha na su luga. Aunke cu e no a haci e oferta mas halto, Blue Origin a scoge riba miles di persona. E ganado di e bid, cu a ofrece 28 miyon di dollar, a cancela su trip. E 28 miyon dollar a wordo paga na Blue Origin su organisacion non-profit, cu tin e tarea di desaroya forma di biba y traha den espacio, y tambe inverti den e hobennan cu ta busca un carera den e area di STEM.


text:
DNM a participa na e virtual World Ocean Summit 2021
ORANJESTAD – Directie Natuur en Milieu (DNM) a participa virtualmente na e World Ocean Summit 2021, organisa pa ‘The Economist Group Initiative’.
E cumbre a tuma luga di 1 pa 5 di maart 2021. E topicoprimordial tawata Acelerando Economia Sostenibel di nos oceano. E participantenan na e cumbre a consisti di e.o. sector priva, ngo, sector publico entre nan expertonan di lama, formuladornan di maneho, lidernan di negoshi multinacional, y specialistanan di e industria cu tin di haber cu lama di diferente parti di mundo.
E cumbre mes a consisti di mas cu 60 sesion dedica na tur locual ta trata nos economia blauw (Blue economy), esta nos oceano, nos lama. Mas di 100 pais a participa di cual 150 orador, tambe riba 5000 participante cu por a haci preguntanan y participa den encuestanan durante e sesionnan. E cumbre tawata tin sesionnan general pa splica e retonan cu tin y otro 6 sesion di topiconanspecifico cu tawata mas enfoca riba e industrianan of retonan cu nos oceano ta enfrenta awendia.
E topiconan industrial specificoa consisti di turismo, aquaculture, energia, pesca, carga of transportacion riba lama, y plastico.
E cumbre organisa pa ‘The Economist Group Initiative’ tin e vision di un oceano cu condicion saludabel cu un economia blauw cu ta vital. Henter aña e grupo aki ta encurasha combersacionnan na nivel global concentrando riba e retonan grandi cu nos oceano ta enfrenta.
Asina inspirando maneranan nobo di pensa, maneranan nobo di colabora, y accionnan mas efectivo pa carga un economia cu ta sostene e oceano.
Pronto DNM lo organisa sesionnan similar pa Aruba y asina formula un maneho completo pa nos recurso blauw, nos lama.Pasobra nos lama ta forma parti di e circulo di nos ecosistema riba tera.
Organisacionnan y otro industrianan lo forma parti di e sesionnan cu lo discuti e temanan similar, pero na nivel local.
Aruba ta un isla cu ta depende di lama pa su economia por sigui draai. Pa e motibo ey nos no por bira lomba pa e economiablauw tampoco. Aruba ta depende di turismo como unico pilar economico.
Nos carganan ta yega via barco. Pesca ta forma parti di nos cultura y tin hende ta depende di esaki como nan fuente di entrada.E problematica di plastic como sushedad ta presente y afectando nos medio ambiente. Nos mester explora energia alternativo y innovativo. DNM a wak e necesidad di ta envolvi den e cumbre aki, anticipando e formulacion di un maneho pa nos lama y basa riba sesionnan cu e usuarionan di nos recurso natural, nos lama.
DNM ta compronde cu den e situacion cu nos ta bibando no por reuni na e forma tradicional mas. P’esey ta pidi colaboracion diparti di tur NGO y otro organisacionnan, pa ora nos manda e invitacion na e multistakeholder meeting, nan atende. P’asina nos maneho ta mas completo y inclusivo posibel.


text:
Ta masha fásil pa laga málkomprondementu kana rònt den mundu. Esaki a sosodé siman pasá, ora Antilliaans Dagblad a publiká un artíkulo ku e kabes engañoso “Kalidat di airu ta kumpli ku norma”. Nos di SMOC ta mustra ku e midimentunan, referí na dje den e artíkulo konserní, no a tuma lugá rondó di refineria, sino ta konta pa un midimentu so tumá na Julianadorp serka di Vespuccicollege, un lokashon ku ta keda nèt pafó di e límite di e área bou di huma, anto a midi un periodo sumamente kòrtiku so na 2016. Antilliaans Dagblad ta referí na un relato di GGD Amsterdam, titulá “Meetresultaten Julianadorp Curaçao”. Ta mas ku kla ku SMOC ta apresiá e publikashon akí i SMOC tambe ta kontentu ku airu a kumpli ku norma na e lugá ei den e periodo ei. E relato akí ta di komienso di 2017 i aparentemente e ta públiko, meskos ku un relato ku ta hopi mas importante, di e mes periodo, di e mes GGD Amsterdam, titulá “Meetresultaten Luchtkwaliteit Curaçao 2016”. E relato akí tin resultado i un konklushon distinto. Na página 12 e konklushon no por ta mas kla:
,,Tradusí e ta bisa ku e konsentrashon SO2 midí na stashon di midimentu Beth Chaim ta surpasá e eksigensianan for di Anekso F, tantu pa kantidat di promedio di dia mas haltu ku 365 µg/m3 (a sosodé 3 biaha, un biaha ku pèrmit) komo pa promedio di aña (a midi 153 µg/m3 miéntras ku 80 µg/m3 ta permití), e konsentrashon a baha ku 30% sí kompará ku 2015. E konsentrashon di SO2 na 2016, midí na stashon Kas Chikitu, tambe a baha ku 30% kompará ku 2015 i esaki sí ta kumpli ku e eksigensia di promedio di dia, pero e ta mas haltu ke e eksigensia di promedio di aña (a midi 85 µg/m3 miéntras ku 80 µg/m3 ta permití).”
Te aki e konklushon. Duna bèrdat stul pa papia. Pabou di e tereno di Isla, pegá na dje, kaminda hopi hende ta biba den un área relativamente chikí, na 2016, ‘nan’ a bolbe surpasá e normanan di medioambiente pa dióksido di suafel (SO2) – ku pa Kòrsou ya ta hopi fofo, pasobra WHO ta sugerí komo norma: 20 µg/m3 – anto pa kolmo produkshon di Isla tabata ménos ku na 2015. Konklushon final: kalidat di airu ta leu for di kumpli ku norma.


text:
Pa e posicion di Tesorero, e candidatonan mester a realisa un bereken un som, pa por a mustra
nan abilidad di conta, trek af y multiplica. Tambe tabata tin un rondo di debate unda cu e
candidatonan mester debati riba e ponencia cu tabata tin riba mesa. Asociacion Conseho
Hubenil Aruba (A.C.H.A) a reconoce como Tesorero di A.C.HA 2014 – 2015 Sr. Eugene
Bouwer. E posicion di Secretario, e candidatonan tabata tin como tarea pa notula un relato
bieu di Parlamento Hubenil y presenta esaki dilanti e Asociacion. Sr. Nigel Maduro a wordo
elegi como Secretario y Srta. Shakell Bird a sali como vice-Secretaria di Directiva A.C.HA
2014 – 2015.
Unda cu cosnan a bira interesante tabata na momento di Eleccion di Presidente y vice-
Presidente di Directiva A.C.H.A 2014 – 2015. Prome cu a cuminsa cu eleccion diferente
miembronan a nomina e momento ey un cu otro miembro pa bai pa e posicion di Presidente.
Cual cu a haci e intensidad pa bringa pa e posicion ey a bira mas grandi.
E candidatonan tabata tin como tarea duna un speech di minimo cinco (5) minuut splicando
cual ta nan vision y plan di Maneho pa e siguiente aña si nan mester wordo elegi como
Presidente/vice-Presidente di Parlamento Hubenil, dos (2) rondo di debate unda cu por a mira
cu e pasion di e hobennan aki pa cu nan deseo pa bira Presidente di Parlamento Hubenil y a
sera e parti cu diferente preguntanan dificil cu miembronan y Staff di Parlamento Hubenil a
haci. Na final di anochi Asociacion Conseho Hubenil Aruba a saca como vice-Presidente Sr.
Lorenzo Dirksz y como Presidente di Directiva A.C.H.A a elegi Sr. Juan Pablo Aguirre-
Broca.
Fundacion Parlamento Hubenil Aruba y Asociacion Conseho Hubenil Aruba kier a felicita e
seis (6) hobennan aki cu nan posicion nobo den e Asociacion Conseho Hubenil Aruba y ta
deseanan tur clase di exito pa e siguiente aña nan dilanti.


text:
Departamento di Salud Publico ta haci un yamada na mayornan pa laga vacuna nan yui contra cancer na boca di matriz.
Manera ya ta conoci Departamento di Salud Publico seccion Cuido Salud Hubenil (JGZ) a introduci den luna di november e vacuna contra human papilloma virus (HPV) den Aruba su programa di vacunacion escolar. E meta ta pa proteha mucha muhenan contra cancer na boca di matriz, un enfermedad grave cu na Aruba tambe tur aña ta percura pa morto di e pashent. Den tur caso e malesa ta wordo causa pa un infeccion cu e virus HPV. Vacunacion ta duna bon proteccion den caso cu e wordo duna prome cu e mucha muhe bin den contacto cu e virus. Na school tur mucha muhe den 6de klas di scol basico y prome klas di scol secundario a ricibi un carta y foyeto di informacion. For di dia 3 te cu 28 di november mas cu 650 mucha muhe a wordo vacuna, e campaña tawata un exito y a termina sin ningun incidente. Mayornan di mucha muhenan den 6de klas di scol basico of prome klas scol secundario por ainda laga vacuna nan yiu(nan) sin ningun gasto te cu dia 19 di december. Pa haci esaki nan por acudi di dialuna pa diabierna for di 14:00 te cu 16:00 na Seccion Cuido Salud Hubenil (JGZ) cu ta situa na van Leeuwenhoekstraat 16 Oranjestad telefon 5224294.E vacuna contra HPV ta obtenibel tambe pa hobennan cu no ta den 6de klas di basis scol ni tampoco prome klas di scol secundario. Na balor di 35,- florin por pasa busc’e na Seccion di Malesanan Contagioso (DBZ) di dialuna pa diabierna entre 8:00 cu 12:00 y 14:00 cu 16:00 situa na Avicenastraat 1 Oranjestad telefon 5224221. Hobennan menor di 18 aña mester presenta cu un mayor of voogd.


text:
WILLEMSTAD – Raylison Martina ta rabiá, tristu i desapuntá despues di e ekspreshonnan di siruhano Patrick Fa Si Oen den e korant Amigoe. E sirahano ta kleim ku e operashonnann pa hasi stoma mas chikí na Kòrsou ta seif.
Martina su tata tabata un di e sinku kasonan kaminda pashènt a muri, loke a pone e operashonnan aki para. For di dia ku el a entregá keho seka Inspekshon di Salubridat, Martina no a tende nada mas di su kaso.
Den e artíkulo den korant ta deskribií e keho komo ‘ekseso di un siruhano ku a deliberá, kalifiká i finalisá den un kaso disiplinario médiko privá’. “For di e korant mi por dedusí ku ta trata di mi kaso. Pakiko anto no a informá famia di e defuntu?”, e ta puntra su mes, pasobra ainda e ta wardando un reakshon.
Media
Fa si Oen ta bisa ku ‘tres asistènt di spesialista independiente’ a hasi investigashon ku lo a saka ku operashon pa hasi stoma mas chikí den Sehos ta igual den kalidat na esnan mihó di mundu, basá riba e mortalidat ku internashonalmente ta aseptá.
“Si Fa Si Oen ta pretendé ku a hasi e investigashon na un manera habrí i transparente mi ta pidié pa publiká e rapòrt. Mi tin gana di sa ta ken e médikonan internashonal ta ku ta evaluá e resultadonan. Mi ta puntra mi mes tambe pakiko no ta e médikonan internashonal mes a hasi e investigashon, sino asistente”, Martina ta bisa.
Paro
“Ta inspekshon so por disidí si ta anulá e paro riba operashon di hasi stoma mas chikí”, inpektor general suplente Joe Alcalá ta bisa. Na novèmber inspekshon a haña un karta di e organisashon profeshonal di siruhano, ku tabatin un investigashon ta kore kaminda lo a bin sali ku por hasi e operashonnan sin peliger. “Te awe mi no a risibé e resultadonan di e investigashon”, Alcalá ta bisa.
“Si hòspital ke hasi un investigashon ta nan libertat. Nos tin pregunta tokante e independensia. Aparentemente siruhano Fa Si Oen ta haña ku e investigashon aki ta sufisiente. Ta bon, pero ta inspekshon ta disidí.” Na oktober a bolbe prolongá e paro pa seis luna.
Alcalá ta puntra su mes tambe kon amplio e investigashon ta. “No ta trata solamente di mortalidat, e ta keda un intervenshon ku por ta diferente den kada pais. Ademas ta parse manera ku nan a investigá solamente e dokumentonan di hòspital. Kiko awor si un hende a muri nan kas? Mi no por imaginá mi ku nan a evaluá esei.”
Sifra
Direktor médiko Cai Winkel ta bisa ku e ta sigur ku e asistèntnan di spesialista ku a hasi e investigashon ta independiente “E sifranan ku a usa no ta kalke sifra ku a buska”, e ta kontestá riba e pregunta si por konfia e sifranan. “Un panel di eksperto internashonal a wak e sifranan i nan ta kompletamente di akuerdo ku e programa di hasi stoma mas chikí di Sehos ta ekselente.”
Den e rapòrt entremedio di èks inspektor Jan Huurman riba 18 di aprel 2013, ora ku a prolongá e paro riba e operashonnan, tin pará ku a hasi un total di 326 operashon di hasi stoma chikí. Sinku pashènt a muri djis despues di e operashon, pa kousa di komplikashon. Esaki ta un mortalidat peri-operativo di sigur 1,5 porshento, loke segun inspekshon tabata muchu haltu. Durante su investigashon segun Huurman a bin sali tambe ku no por a presentá un registrashon di komplikashon di hopi di e 326 operashonnan.
Fa Si Oen den e entrevista ku Amigoe ta bisa ku e èks inspektor a imponé e paro muchu prematuramente. “Mi intervenshon a bini ora ku mi a risibí señal di inseguridat, keho i asta kaso di fayesementu”, Huurman ta konta. “E grupo profeshonal di siruhano no a raportá esakinan. Delantá mi a papia ku Fa Si Oen. Pasobra nan no ker a revelá nada mi a pone un paro pa por hasi investigashon.”
Huurman ta haña malu ku no ta un tim independiente a hasi e investigashon. “Bo por presentá e resultado na un grupo internashonal si, pero si esakinan no tin akseso na e datonan original, esaki no ke men nada. E problema di mas grandi ku mi tabatin komo inspektor tabata pa saka e datonan na kla. Ademas no ta eksistí otro kaminda na mundu ku ta asistènt di spesialista ta hasi e tipo di review aki.”
Fa si Oen no tabata alkansabel pa komentario
Outor: Leoni Leidel-Schenk


text:
KRALENDIJK – Djaluna mas di 30 pader a yega Boneiru i a reuní huntu ku obispu Luis Antonio Secco.
Nan presensia na Boneiru ta relashoná ku e konferensia di klero Diósesis di Willemstad. E promé momentu ku nan a sinta huntu na Boneiru, tabata den presensia di prensa, algun miembro di gobièrnu, entre otro diputado James Kroon i Nerry Gonzales i gezaghèber interino Curvin George.
A inisiá e atardi ku orashon den e sala i seguidamente a dirigí palabra gezaghèber interino Curvin George. El a menshoná, e ta kontentu ku e grupo di pader a reuní. “Ta importante pa sinta huntu i deliberá riba diferente punto. Union ta hasi forsa. Nos gobièrnu di Boneiru ta kontentu ku a skohe Boneiru pa e reunion. Boneiru ta den desaroyo i mester di boso sosten,”entre otro gezaghèber interino George a menshoná.
Despues a papia Vikario General Greg Redoblado.
El a elaborá riba e tópikonan ku nan ta bai papia ariba durante e dianan. “Tema di e konferensia ta “Batisá i Mandá. Awor ta di 11 konferensia unda padernan ta sinta huntu. Nos a bin pa 2 motibu kaminda nos ta bai sinta disfrutá i traha. Nos mester ta padernan alegre. E konferensia mester sirbi pa fortifiká nos. Komunidat ta kontentu ora e ta mira pader nan uni. E alegria di nos komo pader ta den loke nos ta hasi pa e hende. E mishon ku nos tin ta loke e vatikano segundo ta hasi. Un manera nobo di ta un Diósesis. Un manera nobo di ta pader. Un manera nobo di ta obispu. Un manera nobo pa ta den iglesia. 37 parokia di nos Diosesis tin repartí riba 6 isla. Aruba, Boneiru, Kòrsou Saba, Sint Eustatius, St. Maarten,”entre otro Vikario General Redoblado menshoná. Tambe a duna un splikashon di e logo, kiko e ta representá, entre otro e kolo.
Seguidamente a dirigí palabra Pader Alphonsus Baak despues a papia pader Alphonsus Baak.
El a elaborá riba diferente kos ku a sosodé entre otro kon el a keda batisá. “Batisá no ta un tradishon, sino e tin hopi mas nifikashon,”pader Baak a menshoná. El a papia tambe tokante e relashon di padernan di Diósesis di Willemstad i a menshoná e forma kon komuniká i trese mas hende den iglesia.


text:
thomas bach
-
News
Nicole Hoevertsz nombra pa dos puesto importante
Comite Olimpico Internacional ta nombra miembro di Comite Ehecutivo di IOC, Sra. Nicole Hoevertsz pa dos puesto importante den e…Read More »
-
Buenos Aires 2018
Buenos Aires 2018 a jega su final
Weganan Olimpico Hubenil Buenos Aires 2018 a yega nan final Despues di 12 dia di competencia awe diahuebs e weganan…Read More »
-
Buenos Aires 2018
Buenos Aires 2018 Inovativo y Exitoso
Presidente di IOC Sr. Thomas Bach; “Weganan Olimpico Hubenil Buenos Aires 2018 tabata hopi inovativo y sigur exitoso” Awe mainta…Read More »
-
News
Momento historico pa deporte mundial
Momento berdaderamente historico pa e deporte mundial Ayera diasabra a tuma lugar un encuentro entre presidente di IOC, Sr. Thomas…Read More »


text:
Klik op Overzicht uitzendvergunning.
E Ordenansa Laboral 2013 (Arbeidsverordening 2013) (AB 2013 no. 14) ta vigente desde 1 di april 2013. A base di articulo 30, di prome inciso, di e Ordenansa Laboral 2013 un dunado di trabou ta obliga pa entrega e Registro di Personal (Personeelsregister) na Director di Departamento di Labor & Investigacion (DAO). Den e Decreto Nacional Registronan di Ordenansa Laboral 2013 ta regla e modelo di e Registro di Personal. E Registro di Personal ta consisti di tres parti, Modelo 1A, e personal actual manera registra na december 2019; Modelo 1B, e necesidad pa personal pa 2020 y Modelo 1C, e necesidad di personal pa cada proyecto specifico den 2020.Read more...
Ministerio di Asuntonan Social y Labor Departamento di Labor y Investigacion ta anuncia aumento di salario minimo y e limite di salario pa aplicacion di e Ordenansa Laboral 2013 entrante 1 januari 2020
Read more...


text:
Inscripcion pa doño di trabao
Kico ta un un doño di trabao y pakico e mester inscribi na SVb?
Un doño di trabao por ta un persona of un entidad huridico cu ta estableci na Aruba y cu tin un trahado of mas den servicio cu ta trahando na Aruba of pafo di Aruba. E doño di trabao ta sigura e trahado(nan) medio su contribucion na e fondonan di seguronan di malesa y accident. Tambe e ta contribui na e fondonan di cesantia, pensioen di biehes y pensioen di viudo y huerfano.
Ki ora mester inscribi un compania na SVb?
Un doño di trabao ta obliga pa inscribi su compania na SVb na momento cu e tuma un of mas trahado den servicio. E propietario of directeur kende ta grootaandeelhouder (tin 50% of mas di accion den Registro di Accionnan) no por wordo inscribi como asegurado di SVb. Propietario of directeur cu no ta grootaandeelhouder por wordo inscribi na SVb solamente si nan ta ricibi salario.
Ki ora e doño di trabao mester contribui na e fondonan di seguronan social?
Ley ta stipula cu e doño di trabao mester contribui prima di seguronan social desde cu a tuma un of mas trahado den servicio. Den caso cu e doño di trabao a inscribi despues di a tuma trahado den servicio, e obligacion ta keda pa contribui na e fondonan desde e fecha cu a tuma un trahado of mas den servicio, y no desde e fecha di inscripcion.
Na unda e doño di trabao por inscribi su compania?
Inscripcion y/of cambio di compania por wordo haci riba e portal MiSVb 2.0: https://misvb.svbaruba.org.
Documentonan rekiri pa inscribi un Eenmanszaak:
- Uittreksel di Kamer van Koophandel.
- Nomber di banco y e number di cuenta.
- Identificacion valido (paspoort, rijbewijs of cedula) di tur trahado den servicio.
Documentonan rekiri pa inscribi un NV, VBA, BV of AVV:
- Statuut.
- Uittreksel di Kamer van Koophandel.
- Nomber di banco y e number di cuenta.
- Beschikking di Ministerio di Finansas y Asunto Economico tocante e permiso di establecimento.
- Registro di Accionnan.
- Identificacion valido (paspoort, rijbewijs of cedula) di tur trahado den servicio.
Documentonan rekiri pa inscribi un CV, VoF of Maatschap:
- Statuut, Akte van Oprichting of Overeenkomst.
- Uittreksel di Kamer van Koophandel.
- Nomber di banco y e number di cuenta.
- Identificacion valido (paspoort, rijbewijs of cedula) di tur trahado den servicio.
Documentonan rekiri pa inscribi un Stichting of Vereniging:
- Statuut.
- Uittreksel di Kamer van Koophandel.
- Nomber di banco y e number di cuenta.
- Beschikking di Ministerio di Finansas y Asunto Economico tocante e permiso di establecimento (Den caso cu ta aplicabel).
- Identificacion valido (paspoort, rijbewijs of cedula) di tur trahado den servicio.
Inscripcion pa trahado
Entrante prome di juli 2016 e doño di trabao ta obliga pa duna e trahado e oportunidad pa inscribi su mes na SVb prome cu e cuminsa traha, of e mester inscribi riba e prome dia di trabao, durante ora di trabao.
Ora un trahado drenta den servicio di un doño di trabao, e doño di trabao mester notifica SVb di esaki. Tambe e doño di trabao mester yena e formulario di inscripcion pa e trahado riba e portal di MiSVb 2.0. E doño di trabao ta cuminsa paga prima pa e trahado nobo desde e fecha cu e ta drenta den servicio.
Con e trahado por haci su inscripcion?
E trahado no por haci su inscripcion mas na SVb. Solamente e doño di trabao por haci esaki mediante nos portal di MiSVb 2.0.
Cambionan den situacion laboral
Ora tin cambionan den situacion di un trahado e doño di trabao mester notifica SVb di esaki. Esaki ta conta pa entre otro:
- Na momento cu un trahado nobo drenta den servicio.
- Na momento cu tin un cambio di e estado civil di e trahado.
- Na momento cu tin un aumento di salario di e trahado.
- Na momento cu tin un cambio di adres di e trahado.
- Na momento cu tin un cambio di funcion di e trahado.
- Na momento cu un trahado sali for di servicio.
Doño di trabao cu no ta inscribi of coopera cu SVb
For di momento cu un trahado drenta den servicio di un doño di trabao, e doño di trabao tin e obligacion di coopera cu e trahado pa e ta sigura pa e seguronan di SVb. E obligacion pa ta sigura no ta depende di periodo di prueba, duracion di e trabao ni di e cantidad di oranan di trabao (part-time).
Terminacion di seguro
E trahado su derecho riba beneficionan ta termina na momento cu e trahado no ta den servicio mas. E doño di trabao por haci esaki mediante e portal MiSVb 2.0. E doño di trabao debe e primanan pa e trahado te cu e fecha cu e trahado a sali for di servicio.
Mas informacion
Pa mas informacion por tuma contacto cu SVb na telefon 527-2700, via email na info@svbaruba.org of mediante e formulario aki.


text:
WILLEMSTAD – Loke lo dominá gran parti di e fin di siman binidero ta un hazaña inmenso di e deportista di kurason Randhy Cuevas pa den mardugá di djasabra 14 pa djadumingu 15 di yanüari subi Seru Kristòf 13 biaha. Ku esaki e ke yuda e fundashon Ride for the Roses Curaçao (RFTRC) rekoudá por lo ménos 13 mil florin èkstra pa e bon kousa, esta kombatimentu di kanser i guia na pashènt di kanser i nan famia. Eksaktamente dos siman despues, riba djadumingu 29 di yanüari, e di 13 edishon di aktividat masal di Ride, Swim i Walk for the Roses ta tuma lugá.
En prinsipio Randhy Cuevas ta efektuá e hazaña aki, ku nan a yega di yama tambe ‘The Climb for the Roses’, e so. Solamente esnan ku ta dispuesto pa kontribuí minimalmente 1000 florin na e fundashon RFTRC tambe por subi e seru e mardugá ei.
Na 2014, na okashon di e dies aniversario di Ride for the Roses, Randhy Cuevas a dominá e seru mas haltu di Kòrsou dies biaha, tambe pa rekoudá fondo pa RFTRC. Den su karera deportivo i komo esfuerso ekstremo Randhy Cuevas a subi e seru aki sigur 4000 biaha kaba.
Randhy Cuevas: “A base di e pensamentu ku nos tur por yuda, promové i konsientisá hende ku e bataya kontra kanser nunka ta pòrnada, i ku kanser no ke men e final, mi a disidí pa hasi algu mi mes pa mustra kiko ta perseveransia, sigui bai i traha huntu pa yega na un meta. E esfuerso pa yega ariba simbólikamente ta komparabel ku kon un hende ta sinti ora e haña tratamentu pa kura di kanser. Anto si mester ripití e tratamentu, mester subi e seru mas biaha, ta hasi mester hasié. Mi esfuerso di fin di siman binidero lo ta hopi pisá, pero ñaña kompará ku e bataya kontra kanser“.
Patrosinadornan
E patrosinadornan ku ya a mèldu pa e evento spesial aki ta Criss Cross Cycling Tours, Marina Real, fundashon Carmabi/Parke Kristòf, fundashon KJ (Kenley Jansen) Hoops i RFTRC su spònser prinsipal ORCO Bank. Mas patrosinador tambe ta bon biní i nan por depositá nan kontribushon na kuenta # 104.874.0395 di Orco Bank na nòmber di Stichting Ride for the Roses menshonando ‘Climb for the Roses’. Pa deseonan spesial por tuma kontakto ku miembro di direktiva Arthur Rosaria na number di telefon 510-8789. Ademas tin manera semper e koperashon di Krus Kòrá, e Fundashon Kuido Ambulans, Selikor i Fondo Prinsesa Wilhelmina na kua tur fondo ta bai finalmente.


text:
Dialuna 23 di April 2018 a tuma lugar den Stadion di Jara na Savaneta e wega entre e dos equipo nan cu ta comanda e tabla di Posicion Division MayorSUB 17, e muchanan di cas esta e speransa berde nan di Savaneta contra di e muchanan di Solito RCA. RCA actualmente ta na di promer lugar y La Fama na di 2do lugar riba e tabla di posicion.
E hoben Glembert Croes #7 di RCA ta habri e marcador pa hiba su equipo ariba na 1-0. Despues ta e hoben J Egeld del Orbe #9 di La Fama ta logra empata e wega. Den e di dos parti di wega ta e hoben Pablo Mauson #3 di RCA ta score pa hiba su equipo aribacu e score di 2-1.
Den tempo extra den un atake di La Fama y riba un rebote dilanti gol di RCA e hoben Jerwin Mercera #39
ta logra score e gol di empate.Durante e wega diferente kaarchi nan a cai tanto geel como tambe corra pa ambos equipo.Score Final La Fama vs RCA 2-2 Division Mayor SUB 17.


text:
Candidato riba lista di MEP, Rocco Tjon ta aspirando pa bira Minister di Husticia den un futuro Gobierno di MEP, pero ayera tardi e funcionario policial Paolo Kock a mustra cu e deseo aki di e político, no ta cuadra cu su comportacion den comunidad.
Esaki ta parti di e declaracion duna ayera p’e oficial di polis aki, kende pa un tempo caba a wordo geschors y despues retira for di Cuerpo Policial, probablemente pa su envolvimento den un caso di abuso contra di un criatura di 12 aña, yiu di e candidato di partido MEP.
Ta un caso cu tin algun tempo caba andando, cu a bin den publicidad dor di otro politico, kende ta Melvin Tromp di partido AVP y kende Rocco Tjon hasta a hiba e candidato di AVP Corte y prohibi’e su persona di yama Tjon un pedofiel.
Ayera tardi manera na Hulandes ta wordo bisa, “als donderslag bij heldere hemel,” e oficial di polis aki, Paola Kock di sali dilanti y confirma e caso di actonan incorecto a comete contra di su yiu muher y con e caso aki tabatin un impacto riba bida di e oficial di Polis.
No solamente p’e hecho cu el a traha un raport contra di e oficial halto di Polis Rocco Tjon, pero el a wordo suspendi temporalmente pa motibo cu segun Mando Policial, e lo a hinca bida di un otro oficial den peliger.
Paola Kock a mustra cu pa 11 aña largo e declaracion di e criatura chikito aki cu a papia su dilanti loke su tata a haci cune, a marca su bida pa semper y awor e por mira con e politico ta pretende di sigui dilanti cu su carera politico, sin cu e ta sincero cu comunidad.
Paola a wordo persigui den Cuerpo Policial, tanto den su derecho pa solicita pa bira Hoofd Agent, siguiente e procedura normal, pero sin cu el a wordo tuma na serio y no a atende su derecho wordo respeta.
Pa colmo den e proceso p’e bira un Hoofd Agent den varios Departamento di Polis, tabata Rocco Tjon, kende tabata presidi e comisionnan aki y nunca el a haya loke su persona tabatin derecho ariba.
Desde 2018 Paola Kock ta den un confrontacion cu Mando Policial caminda el a bay Corte y a haya rason cu e no por wordo retira como oficial di Polis, pero tog esaki ta tumando lugar y awor ta luchando p’e ricibi loke e tin derecho riba tanto como ciudadano di e pais aki como oficial integro di Polis.
HOF
Fuera di e declaracion di e oficial di Polis Kock, tambe a circula e decision di Corte Superior di Aruba, Corsou y Sint Maarten, caminda a confirma cu mama di e criatura tabatin tur derecho di opone y desconfianza pa su yiu tin contacto cu su tata Rocco Tjon.
Parti di esaki AWEMainta ta mustra:
Beoordeling 3.1. Op basis van de stukken en de waarneming van het Hof ter zitting in hoger beroep kan niet anders worden geconcludeerd dan dat de weerstand en het wantrouwen van de moeder, bij wie het kind verblijft, te sterk zijn om verantwoord een gezamenlijk gezag en een omgangsregeling vast te stellen. Het Hof ziet geen mogelijkheden deze weerstand en dit wantrouwen te doorbreken.
Pues cu otro palabra Corte Superior den su sentencia dia 26 di maart di 2013, a conclui cu e resistencia di mama di e criatura p’e tata tin contacto cu e mucha y su desconfiansa cu e tin cu e mesun tata aki, esta Rocco Tjon, ta mucho fuerte pa Hof permiti p’e tata tin contacto cu su propio yiu.
E caso ta algo serio, un caso cu henter comunidad ta luchando contra, pero e oficial di Polis Kock a mustra cu su decision di bin dilanti awe no tin nada di haber cu politica, pero si cu e inhusticia cu e ta parti di dje y caminda el a wordo persigui for di propio Cuerpo di Polis.


text:
Djaluna 5 i djamars 6 di yüli MBO Bonaire a entregá 101 diploma. E graduadonan di nivel 2, 3 i 4 a risibí nan diploma for di man di nan guia/konsehero di estudio. E entrega di diploma festivo a tuma lugá riba plenchi di MBO Bonaire.
Skol a risibí e graduado- i nan invitadonan ku un snèk i un bibida. Despues di un fotoshoot Liset de Keijzer, direktor di unidat di MBO Bonaire, a habri e seremonia ofisial ku un diskurso. E guianan di estudio i lidernan di tim tabatin bunita palabra di e studiantenan, loke a mustra kla kon orguyoso nan ta di e dedikashon, esfuerso I aspirashon di e graduadonan.
Ultimo aña no tabata un aña kom un I koriente. Pa motibu di e pandemia di COVID, studiantenan a haña nan ku enseñansa na distansia i algun kompania di stazje mester a sera porta temporalmente. Debí na esfuerso di e studiantenan i e tim di MBO Bonaire, tòg 101 studiante por a terminá nan estudio eksitosamente.
Entretenimento musikal durante e entrega di diploma tabata den man di DJ Veloce i Luigi Molina. Presis un aña pasá Luigi tabata un studiante di MBO Bonaire ku a risibí su diploma. Ku mashá entusiasmo el a kanta entre otro e ‘kansion di MBO Bonaire’ ku el a komponé huntu ku lider di tim Vanessa Daniel.
E estudio Sekretaria, e estudio BBL na Papiamentu KOKI i e estudio BOL na Hulandes KOK e aña akí tin un resultado tremendo ku 100% graduado. E aña’kí pa promé biaha e estudio Profeshonal Multi funshonal empresa di Mantenshon i Reparashon i e estudio Kolaboradó Hurídiko, tabatin graduado.
Un kantidat grandi di graduado ta pasa na MBO Bonaire pa un siguiente nivel. Otronan ta kuminsá ku nan karera den region òf ta habri hala bai Hulanda òf Merka pa sigui un estudio HBO. Tim di MBO Bonaire ta deseá tur graduado hopi éksito den futuro!


text:
Aksidente entre outo i skuter
Riba djamars 18 di ougùstùs un aksidente entre un outo I n skuter a tuma lugá na Amboina. E skuter a kore bai dal den e outo. Na yegada di patruya shofùr di e skuter mes a bai hospital kaba. Despues di investigashon mas aleu a resultá ku e shofùr aki no tabatin un reibeweis ni dokumentunan di seguro bálido i el a haña un prosèsferbal pa esaki. A hiba e skuter warda pa ward’e.
A topa kurpa sin bida
Riba djamars 17 di ougùstùs, den oranan di mainta, a topa un kurpa sin bida na un akomodashon turístiko situá na Kaya Inglatera. Dòkter ku tabata presente na e sitio a konstatá ku ta trata di un morto natural. Ta trata di un hòmber di inisial H.R. di 45 aña di edat.
Ladronisia for di outo
riba djamars 17 di ougùstùs a drenta keho di ladronisia for di un outo ku tabata stashoná na un kompleho di apartamentu situá na Kaya J.N.E. Craane. Deskonosínan a bai ku sèn kèsh for di den e outo. Ta investigando e kaso.
A kita skuter durante di kòntròl
Durante un kòntròl rutinario den e mardugá di djamars 17 di ougùstùs a kontrolá shofùr di un skuter despues di kua a kita e skuter pa bai ward’e. E shofùr no tabatin hèlm bisti ni tampoko tabatin reibeweis ni papelnan di seguro bálido. E skuter ta keda wardá te na momentu ku por mustra un prueba di seguro bálido.


text:
Komunikado
Komunikado:
Pa medio di e komunikado aki nos ku ta laborando riba tereno di refineria isla/cot ke a alerta tur pero tur trahadornan ku ta laborando i esnan ku nan a manda kas pa venesolanonan i otro nashonalidat tuma nan luga pa ban pone un paro na e lokualnan ku ta pasando ku nos tur paso ta nos tur ta bai wordu perhudika.
Paso tantu Refineria isla ku algun kontratista a disidi ku nan no ta kla pa firma ningun kontrakt mas i ku despues di 31 di december hopi trahador tin ku bai kas i ta esnan ku nan kies ta keda labora
Entretantu e kontratistanan tantu lokal komo venesolano no ta bai tuma nos trahador lokal mas i ta buskando moda pa deshasi di tur trahador lokal i hinka venesolanonan na nos lugar
Paso e kontratistanan venesolanonan ta usando koppelbaasnan venesolano pa haña hende siendo tin jen lokal na kas i tantu e maneho di Isla komo e gobiernu aki ta permiti e kosnan aki pasa i no papia mes di S.G.T.K. ku ta representa nos ku ta trahadornan
Tur pero tur ta komplise i a jega e momentu pa pone un paro na e kos aki sea na bon of na malu paso awor si e kos a jega un punto ku pan di nos tur ku ta laborando ta na peliger i no sa ken ta keda of ken ta bai
No warda te ora morto kai pa tur hende mester bin hunga schijnheilig i no sa kiko ta pasando paso e loke ku lo ta bai sosode e biaha aki lo ta pio ku e sobranan
Pesey nos ta hasi un jamada na tur ku ta laborando i esnan ku nan a manda kas pa venesolano okupa nan lugar pa keda stand by paso un ora pa otro nos lo akshona sea e sindikato no ta eens of no paso ku nos no hasi nada nos mes uni ningun instansia no ta kla pa juda nos i nos no ta interesa pa ningun pero ningun politiko tampoko bin hasi payasada i buska fama
Nos mester di hende pa ta di kurason ku nos
I nos ta manda e aviso aki pa e sindikatonan i otro gruponan di akshon pa sea alerta i bosnan lo haña e mensahe i si bosnan no ke sostene nos sali bisa esey tambe i esey ta konta meskos pa e sindikato S.G.T.K. paso awor si ta basta i sea bosnan ta ku nos of no ta i nos no ke tende papiamentu mas i nos ke mira akshon i tur kos pretu riba blanku
Awor si ta basta
Koleganan,ku bosnan mes no hasi nada i uni pa bringa pa bosnan derechi i bosnan pan ningun hende no ta hasie pabo


text:
Bon prestashon di e minimerkadonan den bario
Un konsumidó ta bishitá un minimerkado den su bario pa su kombinensha òf pasobra e no por otro. E minimerkadonan no por konkurí ku e supermerkadonan. For di e komparashon di preis e luna aki por nota sinembargo ku un kantidat di e minimerkado den bario sorpresivamente a adaptá nan preis.
Supermerkadonan grandi ta mas barata ku e tiendanan den bario komo ku nan ta kumpra un lote grandi di diferente produkto. E preis pa produkto ta bira asina mas barata. Tambe e supermerkadonan grandi por traha, den mayoria kaso, mas efisiente. Ta pesei ta un enorme prestashon ku un tienda di bario manera Xu Sheng y Rincon City, den e komparashon di preis di luna di november, a skor un promedio ku e index di 100. Mas grandi ainda tabata e prestashon di Fruteria Union. Nan a skor ku un index di 97. Na Xu Sheng y Rincon City e preisnan di 44 artíkulo ta bou di e promedio di tur e supermerkadonan. Na Jia Xing esaki ta 45 artíkulo y na Fruteria Union esaki ta 48 artíkulo. Den luna di november Fruteria Union tabata e tienda di mas barata pa loke ta trata preisnan di jonge kaas, wòrtel, bòter di awa y deodorante.
Resultado di e komparashon di preis ta buta ku e konsumidó den un fregá di wowo por mira kua super-of minimerkado tin e makutu ku 67 produkto mas barata. Ta bon pa bisa ku esaki no ta nifiká ku numero un, Warehouse, tin e preis di mas barata pa tur e 67 produktonan di e makutu. E gráfiko di kual mensualmente ta mustra e klasifikashon, ta resultado di un kalkulashon den kual kada un di e produkto ta wòrdu klasifiká. Komo tal den luna di november Warehouse tabata esun di mas barata pa 25 produkto. Pa e 42 otro produktonan e konsumidó por a haña esakinan mas barata na e otro 14 super-minimerkadonan. Ta pesei un konsumidó konsiente ta traha su lista di kompras y kompará esaki ku e resumen exell amplio ariba. Hasiendo esaki e konsumidó por mira den kua super-minimerkado e por hasi su kompras mas faborabel.


text: Den presencia di e representante di patrosinadornan Big Wheel Lottery y Tropical Bottling Company, prensa, staf tecnico, hungadornan, miembronan di bestuur, miembro di honor John Merryweather y otro baluarte Rafael Vanegas eorganisacion tricolor a batisa nan uniform. Madrina Natasha Upegui hunto cu representantenan Joan Odor y Richard Giel a basha Powerade riba e uniform tradicional di cas esta e rood/wit/blou pa despues batisa e asina yama “uit tenu” ora di hunga como bishitante. E anja aki a pone untoke extra na e uniform mirando cu a recorda e ex-hungador Eduardo Mayora Ponce awe den felis memoria kende tabata un tremendo hungador di RCA. #RCApaBida


text:
E expectativa pa e “derbi di Playa” den siman 17 tabata mas halto cu nunca debi na e implicacion riba e scenario di play-off. RCA y Riverplate ta den e careda pa clasifica como cuarto riba tabla di posicion hunto cu Bubali y Britannia, e diferencia entre nan ta minimo y na e momento aki den campeonato regular practicamente ta victoria so ta conta! RCA a yega e siman 17 aki cu 25 punto, Riverplate cu 24, compara cu Bubali cu 26 na di cuarto luga y Britannia cu 25 punto tambe! E derbi a cuminsa cu hopi dinamica di biaha, Riverplate ta conoci pa ta un ekipo cu por ataka, RCA ta un ekipo di forsa combina cu planteamento tactico riba tereno. Por wak cu mientras River ta tira den atake, RCA pa medio di nan medio campo ankra pa Jean Luc Bergen di biaha ta purba controla midveld hunto cu Jeamir Howell-Brokken. Una bes cu nan establece e muraya di contencion den midveld unda hopi atake ta wordo neutralisa, Bergen ta orchestra distribucion pa su volantenan di creacion mane den e caso aki Erik Santos, pa despues yega na e delanteronan mane Jean Pierre Fingal y Frederick Gomez. Tin hopi rotacion andando den e wega di e Tricolornan, bo ta mira Santos y Gomez ta baha y subi constantemente pa busca bala patras, den e wega aki por ehempel Santos a core full veld, hasta pa bay defende si ta necesario. RCA su wega a duna fruta na minuut 5 caba, un deleite pa nan ya cu normalmente nan wega ta un cu ta bay di menos pa mas den transcurso di wega (un “build up”), e gol a wordo anota pa Erik Santos, un bala for di Frederick Gomez despues di a gana un ‘pressing’ halto, 1-0 RCA. Den e hugada di gol tambe e portero di River, Gikay Croes, a sufri un mal caida y mester a bandona e wega pa lesion, den gol di River a bay hunga e veterano portero Eugene Tromp. Den e siguiente diesdos minuutnan Riverplate a tira duro den atake cu bon yegada pero RCA cu sa defende a sabi di wanta e “razzia” aki di e oncena di Playa Pabou, hasta Erik Santos na minuut 12 ta salba su ekipo bariendo un bala casi riba linea na caminda pa gol. Siguientemente ta RCA a bolbe controla e bala y nan a haya hopi yegada cla cla riba hala drechi cu bon penetracion di Gomez y Santos net su banda, RCA por a aumenta e score akinan. River cu a sigui purba tambe den un wega di banda pa banda a bolbe haya un chens ‘morto’ na minuut 28 den un escape di delatero Carlos B. Quandt su so cu portero cu a sali di biaha unda Carlos por a ‘loft’ e bala riba su cabes, pero ya, gran salida di Raizel Jansen. RCA cu mas control y salida awo na minuut 38 ta haya un tiro liber net pafo di area penal y Jean Luc Bergen ta anota den un manera sensacional cu un tiro den skina na halto pa hasi e wega 2-0 pa RCA. River ta contesta y ta bay den atake tambe pero nan a faya di ‘sera e deal’ den e wega aki, pa nan desapunte ta RCA mes a anota atrobe na minuut 45+3 pa medio di Fredrick Gomez despues di un pifia grandi di e portero di River hasiendo e wega 3-0. Un anotacion cu na e punto ey tabata hopi duro pa River paso e anotacion ey no a refleha cu River a bataya hopi duro y nan tabatin chens nan mes tambe, asina halftime a bay aden.
E segundo tempo RCA a sigui cu nan wega di dominio y forsa pero awo nan por a warda atras y hasi contra-golpi ora e oportunidad yega. River a purba cu algun cambio den atake, e veloz hoben Shakame Stamper a drenta pero no tabata efectivo den e wega aki, mientras cu nan goleador Fladimy Francois tabata keto bay riba banki di suplente. Yegada River tabatin, concreta gol tabata nan debilidad den e wega aki. RCA tambe a baha nan intensidad di wega, a cuminsa hunga mas conservativo, claro cu e bentaha di 3-0 ta logico, nan a hasta saka algun hungado clave pa nan proteccion pa e ultimo wega cu ta sumamente importante cu lo ta bay ta contra di Dakota. Riverplate alfin a trece Fladimy Francois den wega na minuut 67, kizas un poco laat? Cu tur esey ta RCA mes a logra penetra pa via di Digion Ras y su pase skerpi pa Frederick Gomez riba hala robes pa e anota su di dos gol di e wega pa e bentaha di 4-0 pa RCA. Despues Gomez ta haya ainda mas chens pa score pero sin resultado, kiermeen RCA por a hasta amplia e anotacion. River perdiendo asina grandi mes a sigui purba, un ekipo cu a bay abou bringando, sin duda, pero na pitazo final e anotacion tabata 4-0 pa RCA, ganado di e ‘derbi di Playa’, en cambio Riverplate un ekipo cu a entretene nos cu bunita futbol t’awor oficialmente elimina for di play-off, jammer, pero esey ta futbol. Nos ‘man of the match’ pa e wega aki ta Erik Santos. RCA awo tin 28 punto, mesun cos cu Britannia (despues cu nan tambe a gana nan wega di siman 17), pero pa diferencia di gol ta temporariamente den di cuarto luga riba tabla, pero tene cuenta cu Britannia tin un weg menos hunga tambe. E ultimo siman nan di campeonato ta bay ta “al rojo vivo” manera ta bisa, keda pendiente.


text:
Door di habri e lista di DIMAS aki bo ta haya sa locual cu bo mester trece.
Renobacion permiso pa estadia temporal
Descripcion
Un permiso pa estadia temporal ta cada bes valido pa solamente un aña. Esaki ta nifica cu por lo menos 3 luna prome cu e permiso caduca, mester haci un peticion pa un permiso nobo.
Unda pa pidi'e? / Mas informacion na
Kico mi tin di hiba cu mi?
Cuanto e ta costa?
Ta cobra Awg. 40,- ora di entrega e peticion. E suma pa e permiso ta Awg. 100,-.
Cuanto tempo ta dura pa hay'e?
Ta dura 4 siman pa trata bo peticion.


text:
E ordenansa su base ta e siguiente: 1. Rapport di PWC
Impacto cu e compra di Riu tawata tin riba nos turismo
E rapport di PWC Aruba ta un rapport desconoci pa nos ya cu esaki nunca a bin den publicidad. Loke si ta remarcabel cu Minister Oduber y tambe ATA tin conocemento di e rapport aki te cu nan ta uza esey como argumento principal pa sostene e ley aki. E motibo pakico nos ta haya esaki remarcabel ta cu durante e mesun periodo cu saca e rapport di PWC Aruba subrayando cu e concepto di all inclusive ta malo pa Aruba, e guru di PWC mundial riba tereno di hospitalidad ta duna un opinion contrario. Aki bou nos ta cita e paraaf di Sr. Berman principal di PWC mundial.
“Historically, there has been a stigma attached to this industry — that it is limited to middle-market consumers,” says Scott D. Berman, a principal at PwC and leader of the firm’s U.S. hospitality and leisure practice.
Now, Berman and other experts can agree that the face of the all-inclusive vacation has changed for the infinitely better.
The rebounding all-inclusive concept is therefore quickly growing in popularity, according to Forbes. Studies show that the percentage of travelers flocking to all-inclusives has risen from 8% to 14% in just the last three years, and is reportedly the fastest growing segment of the travel industry.”
Y tambe nos ta exigi di Minister Oduber pa ta transparente y haci e rapport aki publico pa asina expertonan local cu tin conocemento di e materia por duna nan opinion y critica.
Nos ta interesa pa haya e opinion di Sr. Berman riba e rapport cu su “counterpart” na Aruba a saca.
Durante conferencia Minister Oduber a declara cu ATA por a constata cu e concepto di all-inclusive tawata tin un impacto negativo riba e economia di Aruba na momento di compra di Westin pa Riu.
E declaracionnan aki ta straña nos enormemente paso nos no a wordo informa kico y con a wordo midi pa yega na e conclusion aki. E conclusion ta straña nos mas ainda pa motibo cu Riu a tuma un hotel over cu pa añanan ta bin ta perde placa; Sheraton, y a haci’e asina exitoso cu nan a cumpra un di dos hotel cual ta Westin. Tambe nos por corda cu Riu a bay ainda asina leu di a cumpra Radisson cual compra a wordo para despues.
Nos ta kere cu ta na su luga pa ATA duna splicacion y cu argumentonan valido con e por a yega na e conclusion aki y cu Minister a haya ta bon pa defende e concepto di ley aki cu e argumentonan aki.
Como conocedo di e materia economico na Aruba (tambe di e parti hotelero y di all-inclusive) nos kier declara lo siguiente:
Pa por midi e impacto mester por tin data y informacion concreto di varios instancianan na Aruba inclusivo e cifranan di Westin mes. Berdad ta cu e compra di Westin pa Riu a causa cu e hotel mas grandi di Aruba a wordo cera pa seis luna pa renobacion. Kisas esaki Minister ta referi na dje. E argumento aki no ta valido paso e inversion aki ta duna su frutanan den futuro. Pues un conclusion basa riba datonan bieu y incompleto no por sirbi pa sostene un ley asina importante.
Si ATA haci e mesun midi awor lo e resultado ta diferente. Den futuro lo ta bon pa ATA tin informacion riba e nivel empresarial di e partnernan real den e sector aki. Pa esaki mester bin un cambio di ley pa asina obliga empresanan concerni duna informacion na ATA pa e por haci su trabou di duna conseho y hiba un maneho bon informa.
Un otro aspecto di e concepto di ley ta cu e ta crea un Minister omnipotente mas di loke e ta caba. Ya caba Minister Oduber ta dispone di fondonan publico sin cu e tin e transparencia necesario con esakinan ta wordo uza. Awor cu e cambio di ley aki e ta bira e persona cu ta dicidi ta ken si of ken no ta bin na remarca pa loke ta trata permisonan pa All-inclusive.
Esaki ta trece cun’e un vunerabildad pa soborno di parti di e posicion Ministerial cu nos mester trata di evita mas tanto posibel y no laga esey bay manera a sosode cu otro fondonan di turismo.
E ley aki ta distorciona e buena marcha di Mercado.


text:
EM ta un abreviashon pa Mikro-organismo Efektivo.
EM ta un kombinashon di mikro-organismo regenerativo útil ku ta eksistí liber den naturalesa i no a ser manipulá di ningun forma.
E meskla akí, un komposishon de prof. Dr. Teruo Higa un sientífiko hapones, ta oumentá e resistensia natural di e suela, e matanan, e awa, hende i animalnan.
EM ta mehorá e kalidat i fertilidat di e suela konsiderablemente, meskos ku e kresementu i e kalidat de e kultivo.
EM ta konsistí di diferente tipo di mikro-organismo efektivo, ku ta suprimí malesa. Kada un di e mikro-organismonan tin un tarea spesífiko.
Ademas kada un mikro-organismo ta mehorá funshonamentu di e otro.
Esaki ta nifiká ku ta produsí sinergia!
EM ta konsistí di e siguiente 5 famia di mikro-organismonan:
Mikro-organismo Efektivo òf EM ta un di e teknologianan di mikrobio mas popular ku ta ser usá mundialmente awendia i e produktonan di EM ta riba merkado for di 1983 na Hapon.
EM ta bin den un forma líkido i ta konsistí di mikro-organismo efektivo di origen natural.
Rònt mundu ta apliká EM:
E balor eksepshonal di EM ta e kombinashon di mikro-organismo aeróbiko i anaeróbiko.
Aeróbiko ta nifiká “bida ku oksígeno” i anaeróbiko ta nifiká “bida sin oksígeno”.
Den siensia semper nos a konsiderá ku ta imposibel pa e dos gruponan akí por ko-eksistí, pasobra e sirkunstansianan ku nan ta biba aden ta opuesto.
Naturalmente / Den naturalesa tur dos grupo ta biba / ko-eksistí den suela.
Promé ku e deskubrimentu di EM tabata normal pa pensa ku mikro-organismo aeróbiko tabata esnan “bon” i mikro-organismo anaeróbiko esnan “malu”. Sinembargo den tur dos grupo ta eksistí elementonan ku ta kousa malesa i elementonan ku ta suprimí malesa.
E mikro-organismonan aeróbiko i anaeróbiko tur dos tin en komun ku nan por kambia materia den anti-oksidante.
Esakinan tin un influensia / efekto benefisioso riba salú di suela, mata, hende i bestia.
Den e mundu di mikro-organismo tin diferente grupo.
Tin un grupo chikí di mikro-organismo dominante ku ta “efektivo / benefisioso” +, i un grupo chikí di mikro-organismo dominante ku ta “dañino” –, i un grupo grandi di e asina yamá siguidónan.
Den naturalesa e grupo di siguidó ta traha huntu ku un di e gruponan dominante.
En realidat nan ta djis djòin e grupo mas dominante.
Semper tin un bataya entre e organismonan efektivo i dañino.
E biyon di siguidónan ta djis warda riba e grupo ku ta prevalesé. Nan ta adaptá nan mes i imitá esunnan ku ta viktorioso.
Aktualmente 90 % di e suela ta ser kontrolá pa e mikro-organismonan dañino.
Esaki ta debí na hopi faktor, manera: supstansia dañino di industria, tráfiko i di kas.
Tambe e agrikultura industrial ku mono-kultura, no sufisiente rotashon di kultivo, uso eksesivo di kímiko i fertilisante, plugmentu robes, material muchu pisá i suela sunú ta sòru pa kresementu di e mikro-organismonan dañino.
Tur esaki no ta faborabel pa e medio-ambiente, e suela, e kalidat di kuminda i e salú di hende i bestia.
Pero si esunnan bon, e mikro-organismonan efektivo prevalesé, nan lo tin un influensia konstruktivo i di supreshon di malesa den diferente area, manera:
Uso apropriá / Un bon uso di EM den kas, medio-ambiente, agrikultura i hortikultura por promové e kresementu di e mikro-organismonan efektivo.
EM ta un supstansia bibu i e no ta funshoná manera antibiótika òf un supstansia kímiko. EM ta oumentá poblashon di e mikro-organismonan efektivo / benefisioso.
Ta imposibel pa e produktonan kímiko i e rekursonan di maneho di plaga por hasi esaki. Influensia di e salu i e ásido den produktonan kímiko tin un influensia negativo riba medio-ambiente.
EM no ta mata.
E no ta un antibiótika, pero djis un meskla di mikro-organismo ku ta stimulá bida, konosí den un variedat di preparashon di alimento manera, serbes, biña, zürkol, etc. E bentaha di esaki ta ku niun variedat nobo i diferente ku un resistensia mas grandi lo por desaroyá su mes.
EM ta traha gradualmente. Dependé di e aplikashon, nos por spera un efekto den un par di ora (por ehèmpel mal holó) te ku varios aña (por ehèmpel fertilidat di suela).
E efekto di EM ta basá por parti den un kombinashon di mikro-organismo fermentativo. E produktonan metabóliko ku ta surgi den e fermentashon ta konosí komo anti-oksidante, vitamina i enzíma.
EM no ta dañino, patogéniko, genétikamente modifiká (GMO), ni di sintesis kímiko. E no ta ni un medikamentu / remedi ni un fertilisante.


text:
KRALENDIJK – Skol sekundario tambe por ta un brote di CoViD-19. Esaki ta loke Milena Silberie, kolaborador di Frakshon Coffie a menshoná durante reunion di komishon CoViD-19. “Kiko ta warda pa hasi algu, promé resultá lat. Mucha di kua edat por hasi tèst di CoViD-19?”
Diputado Nina den Heyer a bisa ku ta tèst mucha, sinembargo mucha bou di 6 aña kasi nunka a tèst. “Esei no solamente ta e kaso serka nos, sinembargo mundialmente. Riba 12 aña sí nan tèst mas tantu. No tin un grèns. Ta na e momentu ei ta evaluá kon e situashon ta i si ta hasi e tèst. Ta huisio di dòkter òf e ‘verpleegkundige’. Aktualmente 1 mucha tin ku ta positivo bou di 13 aña. Tin 6 ku ta entre 13 pa 18 aña, sinembargo e kategoria aki, ta mas tantu esnan ku ta yegando 18 aña. Kontagio serka mucha ménos i ménos ta bini dilanti. Na Boneiru ainda no tin kontagio pa medio di mucha nan na skol. Te awor kada bia e kontagio di e mucha por a deriv’é dor di su kas”, diputado den Heyer a bisa.